c: text/html

text:
कहानी -
मनहरन भइया
सुरेश सर्वेद
--
खेत के मेढ़ म पांव धरते ही मनहरण के गुस्सा सातवां आसमान म चढ़गे। खेत के धान फसल उनला बैरी जइसन लगे लगीस। खेत म जिहां - जिहां ओकर नजर दउड़िस, ओकर गुस्सा बाढ़ते गीस। ओहर बखुलागे - सब ल जला देहूं। साले मोला बिजरावत हवै।
सच म कहे जाय त मनहरन ये सब्द गुस्सा के कारन कही दीस। मनहरन किसान रिहीस अउ ओकर मुख्य काम खेती - किसानी के रिहीस। खेती ओकर जीये खाये के साधन रिहीस अउ कोई अपन रोजी - रोटी बर गुस्साही ? पर मनहरन ल गुस्सा आगे रिहीस। क्षीन भर बाद ओकर सोच म बदलाव अइस। ओहर खुदे ल कोसे लगीस - मंय कतेक मूरख आंव। खेत के फसल के ऐमा का दोस। जब पानी च नई रहही त फसल कहां ले हरियाही ? मनहरन अपन मन के भड़ास ल निकाले बर बिधायक - संसद अउ मंत्री मन ल बड़बड़ा के गारी दे डारिस - भिखमंगा मन जइसन आथे साले मन चुनाव के बेरा म ? किसीम - किसीम के लालच देथे। कहिथे - नरवा बनवाबो, तरिया बनवाबो, बांध - बंधिया बनवाबो ... सड़क बनवाबो, स्कूल खोलवाबो, अस्पताल खोलवाबो पर चुनाव जीतिस नई के बिसर जाथे सब के सब बोल बचन ल। परपंची बन गेहे साले मन। माटी ले भी सस्ती होगे हे इंकर मन के जुबान ....।
मनहरन के सोच करवट ले ले रिहीस। जेन फसल मन म ओला गुस्सा आवत रिहीस। अब उंकर ऊपर ओला तरस - दया आय लगे रिहीस। ओकर मन गदगद होगे। ओकर मन रो परिस। अउ आंखी डहर ले आंसू निकले लगीस। दू - तीन आंसू के बूंद उही मेर टपकगे। आंखी के कोर ल गला म डारे पंछा म पोंछ लिस। ओहर खेत भीतर ल देखिस - भुइयां म दरार पर गे रिहीस। धान के फसल अब फसल नइ रही गे रिहीस। फसल पिंवरा होके सुखाय लगे रिहीस। फसल के दुदर्सा देख के ओकर अंतस छटपटागे। अब ओकर से खेत मेढ़ म ठाड़े रहना संभव नइ हो पाइस। ओहर अपन घर डहर लहुट गे।
आषाढ़ के महीना, पानी - बरसात के दिन, पर एकदम उल्टा। पानी के एक बूंद गिरे के नाव नइ लेत रिहीस। मनहरन अपन घर अइस। आते सांठ अपन बाई मालती पर भड़किस, फेर लइका मन ऊपर बरसिस अउ आखिरी म अपने आप पर। मनहरन के बखुलइ ल घर वाले मन समझ गे रिहीन। घर वाले मन के खेर इही म रिहीस के ओमन कलेचुप रहै। ओमन कलेचुप अपन - अपन काम बूता म लग गे। लइका मन किताब कापी निकाल के पढ़े लगिन। मालती चाउंर निमारे लगिस। मनहरन देवाल म संट के रखे खटिया ल धम्म ले जमीन म बिछइस अउ ओमा चीत्ता सुत गे। घर के पूरा वातावरन शांत होगे। अइसन शांति जइसे सूजी गिरे अउ सूना जाये। ओ शांति म कोनो खलल पइदा करत रिहीस त ओहर सूपा के धाप आये जेमा मालती चाउंर निमारत रिहीस।
धरती के लइका मनहरन वइसे तो शांतिप्रिय आदमी रिहीस। ओहर कभू च कभार अशांत हो जावै। जे दिन ओहर अशांत होवै ओ दिन ओकर ले बात करना तो दूरिहा के बात रहय ओकर संग आंखी मिलाय के कोनो हिम्मत नइ कर पावै। ओहर सहय भी बड़ मगर ओतकी सहै जतका सोभा देवय। जहां ओकर सहे के सबर खतम होवै फेर बइहाय मनहरन। ओकर सहनसक्ति ओ बांधा के समान रिहीस जेन अपन पूरा ताकत भर पानी ल थामथे अउ जब सहनसक्ति जवाब दे जाथे तब फूट के तबाही मचा देथे ...।
संझा बेरा रिहीस। चिरई - चुरगुन मन दाना चुग के अपन खोंदरा डहर लहुटे लगिन, दुधारु गाय मन रंभाये लगिन। बछरू मन अपन महतारी लें मिलय बर हड़बड़ाय लगिन। मंदिर म घंटा- घंटी बजे लगिस आरती पूजा होय लगिस। संझा धीरे- धीरे रात के रूप धरे लगिस। जेवन बनगे रिहीस। मालती मनहरण ल खाय बर किहिस। मनहरण खाये बर बइठगे। मनहरण जइसे निवाला खाये बर करिस कि कोटवार के हांक ओकर कान मन सुनाई दीस। मुंह तक पहुंचे निवाला ला रोक ओहर कोटवार के हांक ल सुने लगिस। कोटवार रात म पंचायत जुड़े के हांका लगात राहय।
रात म गांव वाले किसान- वसुंधरा पंचायत के ठउर में सकलागे।
गांव ले दूरिहा मसानघाट रिहीस। उहां गांव के अवारा कुकुर मन भुके लगिन। उंकर आवाज रिकिम- रिकिम के रिहिस हे। एक दूसर के सूर ल दबाय बर ओमन अपन पूरा ताकत ल झोकत रहै। उंकर भुके के लहर गांव तक पहुंचे लगिस।
मनहरण के गांव के रिवाज उटपुटांग रिहिस। जब जब इहां पंचायत जुड़िस। तब तब असली मुद्दा खतम हो जावै। बहस छिड़ै अउ गांव वाले आपस मं झींकातानी करै। गांव बंइसका म ओ दिन अउ जादा गांव वाले मन जुरियाय जब कोई मजेदार बइसका होवै। उंहा गाड़े मनखे ल उखारे। फबति कस के ओकर हंसी उड़ाय जेकर खिलाप पंचायत जुड़े।
पंचायत लगभग जुड़ गे रिहिस। काबर बइसका बलाय गेहे ये ल कोनो नई जानत रिहिस अतका सब जानत रिहिन- बइसका सरपंच बलाय हे। सब जानना चाहत रिहिन कि काबर बलाय हे। सरपंच अइस, अपन अपन बाह कहे लगिस- गांव के भाई हो, आज बइसका ऐकर सेती बलाय गे हे के हमर गांव म पानी के बड़ समसिया हे पानी के। जब- जब पानी नई गिरय हमला खेती करे म बड़ तकलीफ होथे। धान ठाड़े- ठाड़ सूखा जाथे। पैरा तक हमला नई मिल पावय। हम चाहत हन हमरों गांव म पानी के भरपूर बयवस्ता होवै। परोस के गांव मं बांध बने हवै पर हमर गांव के खार म नहर नाली नई होय के कारन हमर खेती ल पानी नई मिल पावय। हम नहर बनवाना चाहत हन। पर नहर बने म कतको के जमीन डूबही। अगर तुम मन अपन डुबान के जमीन दे बर अनाकानी नई करहू त हमला नहर बनाये म अड़चन नई आही।
गांव वाले मन सोचे- विचारे लगिन- ओमन ल सरपंच के बात म अपन हित दिखिस। ओमन सहमत होंगे। सरपंच किहिस- अगर तुम सब सहमत हो त इही बइसका म परस्ताव बना देथन....। परस्ताव बनिस। नहर कते डहर ले निकालना हे एकर निरनय विभाग के रिहीस गांव वाले मन मानगे। गांव वाले के संग पंच मन घलोक सहमत होगे। बइसका उसलगे। गांव वाले मन अपन अपन घर द्वार चल दीन।
ओ परस्ताव के बाद म गांव वाले मन रद्दा जोहन लगिन कि अब का होही। नहर कब ले बनना शुरु होही। एक दिन गांव म खबर फइलगे - जेन डहर ले विभाग नहर बनाये के बिचार राखे रहीस ओ दिसा म उलट फेर कर दे हे। ओहर जेन डहर ले नहर बनाना चाहत रिहीस ओहर डहर ले गांव के मात्र बीस परतिस खेती ल पानी मिलतिस ऊपर ले कई किसान मन के खेती डूबान म आये ले नई बचतिस। गांव मं कानाफूंसी होय लगीस। जेन डहर ले नहर बनाये के उदिम रचे गे रिहीस ओ डहर सिरिफ सरपंच भर ल लाभ रिहीस। खबर मनहरन के कान तक घलोक पहुंचिस। ओहर सरपंच मेर गिस। किहीस - सुने हंव, विभाग नहर बनाये के दिसा ल बदल देहे ...।
- तंय ठउंका सुने हस ...।
- पर अइसन काबर ?
- तंय तो जानत हस। हम मन ह रक्सेल ले भंडार नहर बनाये के परस्ताव भेजे रेहेन। उड़ती - बूड़ती गांव होय के कारन हम नहर ये दिशा म नई चहत रेहेन पर विभाग के कहना हे - रक्सेल ले भंडार नहर बनाये म जंगल के करोड़ों रुपिया के लकड़ी काटे ल परही। जंगल के जमीन नहर के चपेट म आ जाही। ये सुरक्षित जंगल ये। सुरक्षित जंगल ले लकड़ी नई काटे जा सके। दू विभाग म विवाद होही अउ नहर बन नई पाही ...।
- अब का होही सरपंच ... ? मनहरन के मुंहु ले उदास शब्द निकलिस।
- मंय खुद समझ नई पावत हो मनहरन, ऐकरे सेती आज रात म अउ बइसका बलाय हंव ...।
मनहरन सरपंच के घर ले निकल अपन घर आ गे। रात म फेर पंचायत जुरिस।
सरपंच किहीस - तुम सब ला पता चल ही गेहे। विभाग हर नहर बनाये के दिसा बदल देहे मंय जानना चाहत हवं कि अब का करना हे ? का हम मन ल विभाग जइसे जेने दिसा ले चाहे नहर बना ले ऐकर बर हम तियार हो जान। तुमन अपन - अपन बात ल राखव ...।
सरपंच के आगू म मुंहू खोले के हिम्मत गांव वाले का ओमन भी नई कर पात रिहीन जेन पंच मन के भरोसा सरपंच कुर्सी म डंटे रिहीस। ऐही कारन रिहीस के गांव म उही होवै जउन सरपंच चाहे। पर आज तो कोई न कोई ल अपन बात रखना रिहीस काबर के जेन दिसा ले विभाग नहर बनाना चाहत रिहीस ओ दिसा ले गांव वाले के हित तो रिहीस नई उपर ले खेती डूबान म जाना रिहीस। मगर बोले त बोले कोन ? मनहरन देखिस कोनो बोलत नई हे त खुद उठगे। कहिस - गांव वाले भाई, तुमन अगर आज्ञा देवव त मंय अपन बात रखवं।
गांव वाले मन चुप रहिके मनहरन ल बोले के आज्ञा दीन। मनहरन कहे लगीस - आज से दस बरस पहिली के घटना ल कोनों नई बिसरे होही। ओ बरिस घलो अंकाल परे रिहीस। हम तराही - तराही होगे रेहेन। पानी नई मिले के कारन खेत म फसल सुखागे - भुंजागे। हम अपन जानवर ल घलोक नई बचा पायेन। पानी के मोल हमला अपन जमीन ल बेचे ल परिस। रोजी - रोटी के चक्कर म गांव छोड़ना परिस। हम मन तब नहर के मांग करे रेहेन। अउ रक्सेल ले भंडार दिसा म ही नहर बनाये के मांग करे रेहेन जेन ल विभाग मान गे रिहीस। इहां तक ले नहर बने के स्वीकृति घलोक मिलगे रिहीस पर अब उही विभाग सुरक्षित जंगल होय के अटघा लगात हे।
बइसका म सन्नाटा छा गे। पूरा गांव मनहरन के बात ल सुरलगा के कान धरे लगिन। मनहरन आगू किहिस - तुम सब जानत हव जेन दिसा ले हम मन नहर मांगे रेहेन ओ डहर ले नहर बनना शुरु हो गे रिहीस। कुछ दिन बाद नहर बनना बंद होगे अउ बरसात के दिन आगे फेर ओ डहर ककरो धियान नई गिस। बीच म काम काबर रोके गिस गांव वाले तुम मन जानथौ ... तुम मन कोनो नई जानवौ, मंय जानथवं ....।
गांव वाले मन ल कुछू समझ नई आवत रिहीस। पर सरपंच के समझ म सब आगे रिहीस। मनहरन आगू कहे लगीस त सरपंच किहीस - अब बिसरे बात ल करे म का फायदा मनहरन ... ?
- बिसरे बात ल करे म ही फायदा हे सरपंच .... अब आपे बतावव ओ समे भी आप सरपंच रेहेव ...।
- हव ...।
- अब आपे बतावव, नहर बनत - बनत रोक काबर दे गिस .... पहली उही दिसा म नहर बने के सहमति हो गे रिहीस। अब अड़ंगा काबर ?
- जतका के स्वीकृति मिले रिहीस, ओतका के काम कराये गिस, अउ फेर दिसा ल मंय थोरे बदले हंव, वो तो विभाग के काम आवै।
- अउ कतका लबारी मारहू सरपंच साहेब। तुम गांव वाले मन के नई अपन हित देखत हव। गांव वाले मन के जमीन डूबान म जावै अउ तुम्हर खेती ल पानी मिलय एकरे सेती दिसा ल बदले के बात करत हव। पहिली स्वीकृति के अनुसार नहर बनवाये के काबर नई सोचत हव। अउ तुम कहिथौ न कि पइसा खतम होये के कारन काम रोक दे रिहीस। मनहरन गांव वाले मन डहर देख के किहिस - सरपंच के एको बात भरोसा लाइक नई हे मंय आज तुम मन ल सच बतावत हंव, ओ समे भरपूर पइसा नहर बनाये दे रिहीस पर फरजी मस्टररोल म फर्जी दस्तखत करके पइसा खतम कर दे गिस। अउ तुम मन भरोसा नई करहू पर ये सच हे जेन दिसा ले हम नहर बनाये के मांग करे हन ओ दिसा म पहिले ले नहर बनगे हे ...।
गांव वाले मन सकते म आगे। किहिन - तंय कइसे गोठियाथस मनहरन। ओ दिसा म तो नहर नई बने हे ...।
- तुहर कहना गलत नई भई मगर ये लबारी नई हे कि जेन दिसा म हम नहर के मांग करत हन ओ दिसा म नहर कागद म बन गे हे ...।
सरपंच के मुड़ी नविस त नवते चले गिस। ओकर पोल खुलते गिस। गांव वाले मन सरपंच ल घेरे लगीन। कानाफंसी सुरु होगे। गांव वाले मन ल अब सुरता आय लगीस, ओ दिन के बात। पंच मन घलोक सरपंच के खिलाफ होगे। मनहरन किहिस - ये सरपंच कभू हमर हित के नई सोचिस। हम इंन ला पढ़े लिखे हे गांव के उद्धार करही सोचे रेहेन मगर ये सिरफ अउ सिरफ अपने हित देखिस। का हम अब भी ये ला सहिबो ... ?
पूरा गांव सरपंच के बिरोध म आ गे। नारा लगे लगीस - सरपंच मुर्दाबाद ... सरपंच धोखाबाज ... सरपंच ल हटावव ....।
सरपंच उंहा ले खिसके के फिराक म रिहीस पर गांव वाले मन ओला खिसकन नई दीन। सचिव घलोक बइसका म रिहीस। सब पंच तो ओकर विरोध म आ ही गे रिहीन। बइसका म ही परस्ताव तियार होगे - सरपंच ल हटाये के ... सबो पंच मन दस्तखत कर दीन अउ परस्ताव शासन ल भेज दीन ....।
कुछ दिन बाद गांव म एक नारा अउ गूंजे लगीस - मनहरन भइया ...।
- जिन्दाबाद ...।
- गांव के नेता कइसन हो ...।
- मनहरन भइया जइसन हो ...।
एकरे संग गांव जाग गे।
--
--
लेखक परिचय
सुरेश सर्वेद
जन्म - 07- 02 - 1966 ( सात फरवरी उन्नीस सौ छैंसठ )
पिता - श्री नूतन प्रसाद शर्मा
माता - श्रीमती हीरा शर्मा
पत्नी - श्रीमती माया शर्मा
जन्म स्थान - भंडारपुर ( करेला ), पोष्ट - ढारा
व्हाया - डोंगरगढ़,
जिला - राजनांदगांव छत्तीसगढ़
वर्तमान पता - सांई मंदिर के पीछे, वार्ड नं. - 16
तुलसीपुर, राजनांदगांव ( छत्तीसगढ़)
मोबाईल - 94241 - 11060
संपादक - साहित्यिक पत्रिका “विचार वीथी”
प्रकाशन - देश के विभिन्न पत्र - पत्रिकाओं में अनेक कहानियों का प्रकाशन एवं काशवाणी रायपुर सेअनेक कहानियों का प्रसारण।
प्रकाशित कृतियाँ - “मेरी चौबीस कहानियाँ”, “छन्नू और मन्नू”
प्रकाशक - छत्तीसगढ़ी "गरीबा” महाकाव्य लेखक
श्री नूतन प्रसाद शर्मा
“सपने देखिये” व्यंग्य संग्रह
लेखक श्री नूतन प्रसाद शर्मा।
आगामी प्रकाशन - “छत्तीसगढ़ी कहानी संग्रह”।

robotstxt: allowed

filter: keep


text:
- Views 186
- Likes
बीच दुआरी म ठाढ़े बजनिया मन के बाजा के सुर लागे राहे। उंखर पोसाक ह देखेच के लाइक राहै। कोन्हों हर हाफ पैंठ पहिरे राहे त कोन्हों ह फुल पैंठ। कोन्हों कुरता त कोन्हों सेंडो। एक झन के पैंठ के पाछू कथरी सूत के टांका ल देख के अइसे लागै जइसे अभीच-अभी मरीज ल ‘आपरेशन थियेटर’ ले निकाले हावे।
बिहतरा सीजन म बाजा ले जादा बजनिया के भाव बाढ़े रथे अउ बाजा बिना बिहाव म मजा आय घला नहीं। सबो के सउंख उमियाह रथे बाजा बर। बिहाव म होइस बाजा, माने का लइका, का बुढ़वा ह ताजा। बिहाव के जम्मो तियारी कर डारे राहौं। ताड़ रूख सही बाजा के उंचहा दाम दिमाक म टंगाय राहै। सोंचेंव- ‘टार साले ला बाजा-वाजा नई लगाना हे। अल्करहा कीमत हे।’ मोर सोंच के तार ह मस्टरीन ल छुवागे। मारिस करेंट सांय ले तोला कुछु लागथे के नी लागे। बेटा के बिहाव करत हस, अउ बाजा ल डेर्राथस। पहिली बिहाव ए अउ हमर एक झन बेटा। कहुं पांच-छै झन लइका रहितस ते कोनजनी कइसे करतेस ते। आजे जा अउ लगा बने असन बाजा। वोखर बम असन गोठ फुटिस ते मोर मुंहु नवां सरकारी पुल कस फरागे। डेरी हांथ के बीच अउ डुरी अंगरी म चपकाय बिड़ी ह डर के मारे भुंइया म कूद दीस। अब कुछु कहई, माने खतरा से खाली नइ हे बिचारत बाजा लगाय बर निकलेंव।
चैतू घर गेंव। चैतू नइ राहै। ‘आवव, बइठव काहत वोखर गोसइन ह पीढ़ा ल मोर कोती पेलीस- ‘का बुता रिहिस का हौ?’ ‘बुता तो नइ हे, अउ बड़ेजन बुता घला हे ओ बहुरिया।’ मुसुवा कतरे कोहड़ा नार कस अइलाय अपन चेहरा ल वोखर डहर करेंव- ‘सुने हंव के तुंहर घर के टुरा अउ कोन-कोन टुरा मन बाजा बजाथे कथे। गोठियाय रंतेव के हमर घर कतेक म बजा ही ते।’ वोतका टेम बजनिया टुरा मन घला आगे।
‘कइसे बजाहू नहीं जी। हमर बिहाव मा अउ बताव कतेक म बजाहू ते।’ पीढ़ा ल मुक्ति देवत खुरसी कोती सोझियायेंव। मोल भाव सुरू होईस। बाजा के मोलियावत ले मोर कारी पछिना छूटगे। देसहा बछुवा असन नान-नान नवछंटहा टुरामन मोला बाजा के मोल भाव म भारी केंदरइस। घर आ के बाजा लगाय के रिपोर्ट मस्टरीन ल संउपेंव।
बिहाव माड़गे। मस्टरीन अउ मोर बियस्तता बाढ़गे। चुलमाटी के दिन संझाकुन बजनिया मन के दउहा नइ राहै। घर भर के मन अबक आही तबक आही कहिके देखत राहै बजनिया मन ला। बेर के तोपाय ले सबोझन पहुंचीन। सुवासिन के पद सम्हाले मोर बहिनी हर आतेभार जोहारिस- ‘कस रे बजनिया टुरा हो, तुमन काकर-काकर घर के हरौ रे। घात बेर लगायेंव। ले अब चलव जल्दी चुलमाटी।’ बखरी जावत बजनिया मन ले सुनेंव- ‘कइसे हे ये मन यार, आय हन ते चाहा पानी बर तको नी पूछै। गुरुजी तो कभू नी जानै बिड़ी माखुर के लेवई-देवई ला, ये मनु भइया ल समझना चाही, फोकट म भउजी पाही तइसे लागथे।’ इंखर गोठ ल सुनेंव तभो ले कान ल बोजेंव। ले चलव बेटा हो चुलमाटी काहत एक कट्टा बिड़ी अउ माचिस थमायेंव। बड़ा मुस्किल म बाजा पाये राहौं। मांहगा ले मांहगा। डर राहे के ये मन बिहाव ल निपटाही के नई निपटाही। बीचे मा छोड़ दिही का कहिके घबरायेंव। ले बेटा हो, बेटा, बेटा काहंव। का करिबे गदहा ल कका कहई होय राहै। तियार होइन। दफड़ा बजइया टुरा ह डेरी खांद म दफड़ा ल अरझाइस। गुदुम अउ दमऊ ह कनिया म झूलिन तासक ह एकझन के नरी म टंगईस। गोला मन हालिन। मोहरी घला फूंकइस। दंग-दंग दधड़ंग दडांग दंग दधड़ंग करत बाजा चुलमाटी निकलीस।
चुलमाटी ले आते भार माधुरी नाम के मोर सारी हर कान कवच म ताना के आर-पार तीर छोंड़िस- ‘का भांटो, इही ल बाजा लगाये हस। रंग न ढंग, दधड़ंग दधडंग़। फटर-फटर। दनादन मारत रिहिन, रीसहा डउका ह अपन कुटलाही डउकी ल मारथे तइसे।’
‘नहीं माधुरी ते कइसे गोठियाथस’ कलेचुप ओंठ ल हलायेंव- ‘ये डाहर के बड़ा नामी, बड़ा ऊंचहा कीमत के बाजा ए।’ मोर इसारा ले नान्हें भाई ह बजनिया मन ला खाये बर बइठारिस। टाटपट्टी म बइठत मोंहरिया ह कइथे- ‘चलव बइठव रे। बने खाहू दबाके। हमर बाजार बुकिंग बिहाव के होवत ले। हमूमन बुकिंग। हमर खवई-पिअई सब बुकिंग।’ नान-नान डोंहरू फुटु असन टेपर्रा बजनिया मन के पतरी-पतरी खवई ल देख के मुंहु ल फार देंव।
तेल चघनी के दिन बजनिया मन गदहा के सींग सहीं गायब होगे। बेटी-माई मन बिना बाजा के तेल चघाय बर तियार नइ होवयं। मस्टरीन ह मोला बिच के भन्नाये भइंस्सा सांही कन्नेखी देखै। ‘अहा का बाजा दई, नेंग-जोंग के बेरा नी जानै। फोकट म माहंगा हे। खाये बर टेंक दिही। भतखया बजनिया ए तइसे लागथै।’ मड़वा मं माइलोगन मन के गोंठ मातगे। मोर सारी मन मोर बर बानी लगा दे राहै। चिथो-चिथो करै मोला। रंग-रंग के गोठ ल सुन के मोला बाजा लगा के बड़े जन अपराध कर परे हंव तइसे लागै। सरकी म सबो खपलाय बाजा मन ल देख के अइसे लागै जइसे कोरा के लइका ल दूध पिया के कलेचुप महतारी ह थपकी दे के सुताय रथै। माधुरी ह राहा तो भांटो के लगाय मोंहरी ह कइसे बाजथे, काहत मोंहरी ल फूंकिस। कइथे- ‘बने बाजे तको नहीं। जइसने हमर भांटो तइसने वोकर लगाय मोंहरी। ओंर्र-ओंर्र करत हे। भांटो के सेती येखर नरी भसिया गे हे।’ चुमकही गोंठ ले हरिहर मड़वा म हा… हा… हा… भरगे। का करबे मोरो ही… ही… छूटगे।
तेल चघई बिन बाजा के निपटीस। मैन नाचा के समे मोर सुवासिन बहिनी ह बजनिया मन ल खोज डारिस। इंखर मैन नाचा के तियारी होगे। बजनिया मन एकदम तइयार, अउ बाजा मन घला होगे हुसियार। हरिहर मंड़वा पींवरागे, भुइंया घला हरदागे। दोहा अउ भड़वनी गीत ले माइक ह तको आज धन्य होगे। बजनिया मन ल का पूछबे। गुदुम बजइया ल देखके मोला लाठी चार्ज करत पुलिस के सुरता आगे। दफड़हा हर अल्करहा मुहुं ल फार के चिल्लाय। बाजा ले जादा अपने ह बाजै। दमऊ वाले ह बाजा के चमड़ी हिस्सा ल छोंड़के हंड़िया ल मारै। तासक वाले ल काकरो ले कोई मतलब नई राहै। वो ह भेंड़ कस मुड़ी ल गड़ियाय बजात राहै। सुर, ताल, लय सब छू मंतर। मोंहरिया ल कोन ह गीत गावत हे, कोन दोहा पारत हे, वोला कोई मतलब नई राहै। बस वोकर मोंहरी म समाय राहै- ‘बाजा वाले ला डउका कबे तभे तो बाजा पाबे रे…’ दफड़हा ह बठेना ल उलटा धरे बजात-बजात कूदत राहै। मोट्ठा गठन हा बठैना ले दफड़ा दंदरगे। बठेना ह दफड़ा के आर-पार भुलक दीस। दफड़ा ल देख के दमऊ के घला जी छूटगे, तासक वाले ह दुआर मं उलंड गे। गुदुम वाला ह बजात-बजात जोर दरहा एक बठेना अपन जांघ ला मार परीस। कंझा के बइठगे। मोंहरिया के ललिअहा आंखी ल नान-नान होवत देख के वोकर सुर के बेसुर ओ… ओं… करत मोंहरी ल बंद करायेंव। बाजा अउ रेडयो चुम्मुक ले बंद होइस। मोर मन ले निकलीस- ‘वा रे बिहतरा बाजा अउ बजनिया अउ मोर मस्टरीन के संउख। ताहन एक झन मोर सारी ल फेर मउका मिलगे- ‘ये ला कथय भांटो बिहाव के बाजा। अउ ये आय मैन नचई। अभी लागेस हमर नगदी भांटो असन’ काहत फुटहा दमऊ ल मोर नरी मं अरोदीस। थोरिक देर बाद पता चलिस की मैन नचई के एक घडी पहिली बजनिया मन मनु के मंद पिये बर पांच सौ रुपिया मांगे रिहिन।’
बरात निकले के टेम बजनिया मन अपन-अपन बाजा ल धरे सरग ले उतरे देंवता मन बरोबर मंड़वा म परगट होइन। बरतिया जाय के तियारी करत राहयं। मस्टरीन ह मनु के मंउर सोंपत राहै। बीच दुआरी म ठाढ़े बजनिया मन के बाजा के सुर लागे राहे। उंखर पोसाक ह देखेच के लाइक राहै। कोन्हों हर हाफ पैंठ पहिरे राहे त कोन्हों ह फुल पैंठ। कोन्हों कुरता त कोन्हों सेंडो। एक झन के पैंठ के पाछू कथरी सूत के टांका ल देख के अइसे लागै जइसे अभीच-अभी मरीज ल आपरेशन थियेटर ले निकाले हावे। मुसुवा कलर टोपी। बिलवा रंग के गमछा। लाल-पीला टी सर्ट। आंखी म करिया-करिया चस्मा पहिरे टूरा मन के बइला-पूछी के मेच्छा कस देख के मोला भगवान कैलासपति महादेव के बरतिया सांही लागय। बरात निकलीस। मोटर मेर पहुंचीन ताहन बजनिया मन दोर-दोर ले मोटर म बइठ गें। अपन-अपन बाजा ल धरे लइकोरी मन बरोबर सीट पोगरा डरीन। खिड़की के कंाच खुलगे। खिसा म गुटका-पउच झांकिन।
बरात रात के पाहती पहुंचीस। बजनिया मन उतरीन। धुर्रा म बोथ्थागे राहैं। चुंदी-मुड़ी के ठिकाना नइ राहै। रक्सा असन दिंखत राहैं। फेर बड़ा हुसियार सगामन (वधु पक्ष) जल्दी चाहा-पानी के बेवस्था करहीं कहिके दनादन बाजा ल ठोंकिन। उंखर हुसियारी तब सत प्रतिसत पक्का लागिस जब बाजा के आरो पा के सगा मन दू गघरा पानी बर तरी बरतिया ठउर म मढ़ादीन। गंजी भर तात-तात चाहा पहुंचगे। दू-दू, तीन-कप ढरकइन। कोपरा म माढ़े पलेट-पलेट भर नास्ता बजनिया मन करा पहुंचते भार सहीद होगे। परघवनी के तियारी होइस। परघवनी होवत राहे। बाजा बाजत राहे। बरात जेवनास घर म पहुंचीस। खवई के बेवस्था होइस। खा-पी के उठेन। एक झन माईलोगन पतरी उठावत कुरबुरइस। ‘अहा का बरतिया ये दाई, ये बजनिया मन के करनी हरे। दोंदर भर खाले हें। दूसरइया अउ तीसरइया। बेंदरा-भालू असन उदबिरीस करे हें।’ झांकेंव- लाड़ू च आधा-आधा खा के खपल दे राहैं। बरा ल दांत म चाब-चाब के अंगरेजी ई, बी, ओ, एल बना के ओरी ओर जमाय राहें। अम्मारी भाजी ल गिलास भर पानी म घोंर दे राहें। जिर्राझुरका ले भुइंया म ‘मोर समधीन’ लिखे राहे। महीं म चुरे कोहंड़ा ल आलू-भांटा म लदक दे राहै। मने मन मुस्कात राहाैं। फेर देखेंव की काड़ी निकाले पतरी ले उचात खानी जुठा हा छर-छर ले भुइंया म गिरीस। ‘वाहे रे बजनिया हो।’
संझाकुन टिकावन बइठीस। बजनिया मन फेर गायब। समधी आ के कथे- ‘कहां हे समधी बजनिया मन हा। बजातीन ते अवाज सुन के गांव वाले मन आतिन टिके बर।’ समधी के गोठ ल सुन के मोर मुंह हा बंधागे। कुछु कहूं काहते रहेंव तइसने मा एकझन घरतिया ह कथे- ‘अरे बजनिया मन ल झन पूंछ। बउरागे हे ओमन हा। भारी लाहौ लेवत हें। खा पी के गली-गली गांडा के कुकुर कस घूमत हें। सोंप-सुपाड़ी ल चना असन खाथें। बिड़ी-सिगरेट के धुर्रा बिगाड दे हें।’ वोकर कुछु अउ कहे के पहिली ले कहेंव- ‘अब कइसे करबे सगा। बरतिया अउ बजनिया मन के इहीं रेंवा-टेंवा होबे करथे। अब जइसे भी हो निपटन दें। जेवनास जा के देखेंव एक ठन चेपटी सीसी ह उंडे उल्दात राहे, कुरिया बस्सात राहे। जरहा बिड़ी ह परे राहे, दरी ह बड़जन जरे राहे। बाजा मन खपलाय राहें, वोखर उर मांछी सकलाय राहै। बजनिया मन मुंह फारे सुते राहें, हद होगे साले हा दफड़हा ल देख परेंव। दमऊ वाले ह भीतरी म खुसरे राहे, अउ बरा-बरा खा के उच्छरे राहे। महिसासुर वध असन दृस्य ल देख के कुरिया ले निकलेंव। दुवार के दोल्गा खटिया म लस ले माढेंव। तइसने मा ‘हमर समधी ह बाजा लाने हे बाजा लाने हे बाजा म घलोक नइ साख… सगा के बाजा म नइ हे साख… बोंय-बोंय करत पोंगा रेडियो ह मोर जरे म नून डारत राहै। हुरहा मस्टरीन के सुरता आइस- ‘आगी लगे मधुर बाजा के तोर सऊंख।’
टीकेश्वर सिन्हा ‘गब्दीवाला’
(देशबंधु आरकाईव से साभार)


text:
रमाएन तो कतको झन गाथें पर जेठू के रमाएन गवई हर सब ले आन रकम के होथे। फाफी राग…. रकम-रकम के गीद ल हरमुनिया म उतारे हे। जब पेटी ल धरथे ता सब सुनईया मन कान ल टेंड़ देथे। ओकर बिना तो रमाएन होबे नई करै। सरसती मंइया तैंहर बीना के बजईया…. उसाले पांव बाजे घुंघरू ओ मइया छनानना, उसाले पांव…..।
नानपन ले जिंहा रमाएन होवै तिहां सुने ल चल देवै एक कोन्टा म बइठ के चित्त लगा के सुनै। कोन रात कोन बिकाल ले घर म फिरै। रमाएन सुनत-सुनत अतका तार पके हे के, कोनो मेर के कथा अऊ गीद ल पूंछ ले, मुहखरा बता देथे। रकम-रकम के गीद हर ओकर पेट म भरे हे। कोनो गाये बजाये म चुकथे ता चट्टे सुरता करा देथे। पर अड़हा ए बिचारा हर…. रमाएन ल बांच नई सकय…. आखर के गियान नई ए तिही पाय के हिम्मत करके बियास म बइठ नई सकय… हां, ककरो संग बइठ के छें म झोंकें लागै।
एक दिन दसना म सूते-सूते गुनीस:- धन मैं… थोरथार पढ़े रतेओं ता पेटी ल धर के गा ले तेओं। अड़हा ए कहिके मोला पारी नई देवैं। अइसे गुनत तो बिचारा के नींद परगे पर रात के सपना देखथे के ओकर बहिनी हर एक ठन हरमुनिया ल मुड़ म बोह के भाई घर अमराये ल आवत हे। कहिस:- भइया! एदे तोर हरमुनिया!! बजा के देख तो…..? अइसे बजाहूँ कहिस ओतके बेरा सारे बिलाई हर पटउहा म मुसवा धरे ल दमरस ले कूदिस ता जेठू हर झकना के जाग गे। का सपनावत रहें दद्दा कहत जोर से जम्हाईस अऊ फेर ढलंग गे…..।
बिहना मनटुटहा नहाये ल तरिया जावत हे….। ओती ले रंगा महराज हर ओम नम: शिवाय… ओम नम: शिवाय कहत चेरू ल जेवनी हाथ म धरे आवत रहिस। पांय लगत हों महराज! जय हो!! जेठू ल उदास जान के महराज पूंछथे:- कस जेठू, आज कइसे मनटुटहा हस ग? नरसों बगचुंआ म नवधा के नेवता हे, जाबो न…? का कहौं महराज! जाये ल तो जाहूँ पर मोर मन म एक ठन पीरा हे। महराज कथे:- अरे तोला का के पीरा हे? दाई-ददा जीयत हे, घर म सुवारी, नोनी बाबू… गांव म बहिनी भांटो के घर… फेर तोला का के तकलीप हे चतुर मनखे ल…। अइसे बात नई हे महराज! मोर पेट म रकम-रकम के गीद भरे हे पर एक आखर पढ़ें नहीं ता मोर मन हर कचवाथे। हरमुनिया धर के गा नई सकौ अतके मोर मन के पीरा हे….। हत जकहा! एमा संसो करे के का बात हे ग। गांव म प्रौढ़ शिक्षा पढ़ाथें, उंहा अपन नाव ल लिखादे अऊ रोज पढ़े ल एक घरी जा… सब्ब ल सीख जाबे।।
।। गांव म खुले हवै शिक्षा ज्ञान प्रौढ़ के ।।
।। जा ना जेठू पढ़े तैंहर, रथिया कथरी ओढ़ के।।
सीरतोन महराज? अरे तोला ठगहुं का ग? मोर ठगे के नता थोरे अस…। तोर भलबाद होय महराज, मोला अच्छा रस्दा बताए कहत तरिया के रोंट पार म चढ़ गे..।
चित कुंवर नोनी, संतोषी उपास रहै। उदियापन के दिन संझा एमाएन के पोरोगराम हे। रमाएन मण्डली हर नेवताए हे। महराज घर तो बिहने ले दार-चउर हबर गे हे। भाई जेठू हर बिहने ले डेरा डारे हे, काबर… बहिनी घर ए, कछु-कछु ल करे ल परत हे….।
संझा होइस… छानही म सनत साउण्ड सर्विस के चोंगा टंगा गे। पहिली पारी जेठू के हे… टिपा गे। माखन ल कहिस:- ले भांचा पेटी ल धर… मैं गाहूँ….। फेर झन पूंछ रमाएन झम्मक गे। ओ तो प्रौढ़ शिक्षा म जा के बज्जर पके हे। कथें ना:-
।। जन सुधरहिं सत संगति पाई।।
।। पारस परस कुधातु सुहाई ।।
सरसती मंइया तैंहर बीना के बजईया, उसाले पांव बाजे घुघंरू ओ मइया छनानना, उसाले पांव… गीद ल सुन के रंगा महराज मूड़ी ल नदिया बइला कस डोलाइस। अहा… धन हस रे जेठू तोर फाफी राग। रमाएन छेवर होइस। परसाद झोकीन अऊ अपन-अपन घर रेंगीन…..।
कै दिन ले आन के गेंड़ी म रेंगहूँ। ओ दिन मोहन भांचा हर बजाईस। फलाना दिन जग्गू हर…। अदरा बइला के आगू रेंगे ल परथे। सूरदास ल लाठी के मूड़ी धरईया लगथे। इही गुनाबात म जेठू हर सधवा घर के छट्ठी नेवता के रमाएन म गैरहाजरी करिस। रंगा महराज घेखत रहिस के कतेक बेर ले जेठू कइसे नई दिखत ए… ओ दिन हर बुलक गे….।
बहिनी चितकुंवर हर गांव म बिहा के गये रहिस। भइया ल छानी ओइरे ल बलाए हे। पागा मारे छानी म चढ़े जेठू हर खपरा ल ओइरत हे। नोनी कथे:- भईया! सधवा घर छट्ठी के रमाएन म तोर नरी ल नई सुनेओं। कहाँ गये रहे ग? भउजी खिसियाईस का? का कबे नोनी! तोर भउजी तो कलंकनीन ए… कहुँ कत्ती जाबे, रमाएन गाये ला ता बेड़ी ल हरक के सूत जाथे। फरिका ल उघार रे… उघार रे… कबे ता कड़ाए डोंड़का कस नरी म कथे:- जा …. जा… ओई कती ककरो आंट परछी म सूते रबे। गंवार नारी के संगति परगेंओ बहिनी! रोज-रोज दंतिया कस झकोरथे। दहंस म तन ह र सुखाके कांटा होगे। जवरिहा… जउरिहा लोग लइका… सुने म लाज लागथे। सोना चांदी रतीस ता कालीच नावा बदलके ले आतें पर अब का करौं….. जवानी के खसलती अऊ बुढ़ापा के लगती…..चाबे- कोंथे कस गोठियाथें। इही सोच के तुलसी बबा हर लिखिस काय….।।
।। ढोल गंवार उदण्ड पसु नारी।।
।।ये पांचो परखन के अधिकारी।।
नोनी ! एक ठन मोर सउंक हर रह गये हे। पढ़े नई जानत रहें। एदे पढ़े ल सीख गये ओं। पर का करौं… ए नारी के कुमत म कछु करते नई बनै। का सउंक हे तोर भइया, बताना… अरे तोर से नई होही ता हमन कछु उदीम कर तेन। ले बताना….! नानमुन हरमुनिया लेहे के साध हे। सबे कथें अब पेटी बजाए ल सीख… जेठू… पेटी बजाए ल…। ले मैं कहां ले बिसाँव? ठेकली म तोर भउजी हर पैसा ल धरे हे अऊ तैं जानत हस ओहर जर घला के मंगनी नई देवै फेर बाजा ले डारबे ता तो… मोरे बाजा बजा दिही…।
भाई के गोठ ल सुन के चितकुंवर बहिनी ल दया आगे। भइया! थोरथार ल तो थाम दिहौं पर एक ठन गोठ कथौं:-कंजूस के धन ल घुना खाथे। भउजी हर जम्मो चीज ल रपोट के धरे हे। ओकर बर गहना लेहे के नाम म सब पैसा ल ले ले अऊ तोर सउंक ल पूरा कर ले। जाइदा उपनबाय करही ता मैं थाम लिहूँ भउजी ल… नई तो तोर राहत काम के पगार मिलही तेकर ले देबे…।
नोनी के सिखोना म जेठू आ-गे। अंगना म बइठे जेठीन सूपा म चउर ल निकियावत रहिस। कथे:-कस ओ, चमेली के दाई ! अरे गांव भर के डउकी परानी मन रकम-रकम के गहना पहिरे हें अऊ तोला कछु के साध नई लगीस…। ता…मैं… का करौं तोला तो दिन-रात रमाएन हर धर खाये हे। कमई न धमई….रोज-रोज आधा रात ले किंदर के आथस। डउकी परानी के कभू सुरता करथस का? अरे जकही! तोला राम रमाएन हर चाबथे का?
भगवान के भजन म जाथो। का तोर सउंक ल नई पुरोवँव का…. का के कमती हे घर म…. बताना ? चुपे काबर हस? अतका ल सुन के जेठीन कथे:-ले का कहत हस तेला बता। ओ ठेकली के पैसा ल हेर अऊ चल चली बुधवारी बजार… कछु गहना पहिर लेबे। हां! हां! मन के छांट लेबे कथस. छाती म गड़त हे का पैसा हर…? अरे जकही, मोर छाती म काबर गड़ही। मैं तो तोरे बर कहत हौं ले ले… नईतो सबला मुरचा खा दिही। ओ दिन नोनी हर घलो कहत रहिस…। का गुनीस… का समझीस जेठीन हर… हहो कहिस। तहिच्च चल देबे बजार… मोला काबर ले जाबे…।
आइस बुधवार… जेठू हर ठेकली के पैसा ल मोटरिया के संकेरहा ले बुधवारी बजार चल दिस। खैमो-खैमो मनखे मन करत हें। सोनार पसरा तो गइस पर मन छलहा…। ओकर धून तो हरमुनिया म लगे हे। दहात-दहात सदर कोती गइस, एकेट्ठा हरमुनिया दुकान म जा के खड़ा होइस। कतेक ल गोठियाबोन… गहना छांड़ जेठू हर एक ठन सुघर हरमुनिया ल मलोके ले डारिस…।
अइसे बजे तीनिक… डरोपोको घर ओरथे…। बजवट म पेटी ल मढ़ाईस अऊ झोला ल खूंटी म अरझा दिस। जेठीन तो डहर निहारत रहै। ओकर मन बड़ कुलकुला हे। झोला ल टमरिस… दुच्छा… अजुवट म आने रकम के बकसा… आंखी एती ओती नाचत हे।
जेठू हर सुवारी के सुभाव ल जानत हे के आज एहर कलंक मताही। जी ल हूम देके ए उदीम ल करे हे। चाहे कछु होय…. मैंहर… घर के सियान औं, मोरे चलही। जेकर घर डउकी सियान घर मरे बिहान….।
जेठीन डबके अंधना कस पुकरत कथे:-तैं… काला लाने हस…? ए कोटना ल। एला थोथना म चाटबो। लड़हार के ठेकली ल फोर वाये अऊ अपन हाड़ा ल लाये हस। का पूंछबे भइया, गोठ के अंगरा बरसगे। जेठू बिचारा… कान म ठेठी डाँर के सबला सुनत, सहत हे। अतके बेरा नोनी चितकुंवर अऊ गांव के चैतु मण्डल घला आ-गे। धीरे बानी करके अंगना म चार झन जूरिया गइन। एदे समझई-समझई म जेठीन हर कुवरंहा कस बादर एक कोन्टा म थिराईस….।
दिन पहावत हे। संझा पगार के हांका परिस। के चला हो… अपन-अपन राहत काम के पगार ल झोंके….। जेठू के कान ठड़िया गे। गइस… पगार झोंकिस। जेठीन के अंचरा म ला के मढ़ा दिस कहिस:-नोनी संग चल देबे… हाट अऊ तोर मन के पहिर लेबे। जेठीन, कुलक भरिस…। हपताही म ननद संग चकचक ले गहना पहिर के आ-गे।
अंगना म बइठे ननद के मुड़ ल जुहां देखत भउजी कथे:-कस चितकुंवर ! बने फभे हौं न… तोर भइया बड़ मयारू हे ओ…। देखतो अउंटाये लहू के पैसा म अतका सुघर पैरी अऊ झुमका ले दिस…। चितकुंवर कहिस रानी बरोबर दिखत हस मोर मयारू भौजी, अब भइया ल झन लड़बे। चुप्प ओ… लड़े भिड़े के गोठ ल कथस। कब लड़े हों तोर भइया ल…बता तो…? अतके बेरा खखारत पुसाऊ गंवटिया आ-गे। कथे:-कहाँ हे ददुआ हर? गंवटिया के आरो पाके ननद भउजाई उठ गइन। बइठा कका ससुर! पांव परत हौं ! चिरोंजी रहा…। ओ तो बेड़ा कती अभीच्च निकलीस हे। हं… एदे हमर घर रमाएन के नेवता हे। हौं…। चल दिस गंवटिया हर…।
खा पी के संझा चितकुंवर हर रमाएन सुने ल भउजी ल बलाए गीस। भउजी हर बने सम्हर पकर के तारा फरिका देके ननउ संग रमाएन सुने जावत हे। पुसाऊ गंवटिया के मेल्ला आंट खचाखच मनखे भरे हे। एती जेठीन हर ननउ संग झम्मक-झम्मक पैरी बजावत रेंगत हे अऊ ओती जेटीन के गोसईया नवा हरमुनिया म गावत रहिस:-
।। सरसती मंइया तैंहर बीना के बजइया, उसाले पांव बाजे घुंघरू
ओ मइया छनानना… उसाले पांव….।।
ननद के हिरदे म गीद हर समागे। भउजी ल कहिस:-सुनत हस भउजी! भइया हर कइसे रमाएन गावत हे अऊ तोर पैरी-कइसे बोलत हे…? ननद के गोठ ल सुन के भउजी के हिया भरगे। नोनी ! मैं का कहौं… मोर अंतस के गोठ ल…। तोर भइया ल रात दिन ठंवना मारौं… आज सबे कहत होंही के…फलानीन के गोसिया हर रामायन ल गावत हे। धन हे मोर भाग… मोर लेढ़वा जोड़ी चार झन के बीच ऊंच मूड़ी करके हरमुनिया धरे गावत हे:-
।। सरसती मइया तैंहर बीना के बजईया….
।।उसाले पांव बाजे घंुघरू ओ मइया छनानना……
मंगत रविन्द्र


text:
चारों मुड़ा लेन्टर के घर…पिछोत म नीलगिरी के ऊँचपुर रूख, दिनरात फुरहुर बइहर परोसत रहै। अंगना कती के कंगुरा म परेवा के मरकी बंधाए रहै जेमा धंवरा-धंवरा परेंवा मन ए मरकी ले ओ मरकी दउंड़-दउंड़ के घुटुर-घुटुर बोलत रहैं। बारी म पड़ोरा के पार लम्बा-लम्बा फर चुपचाप बोरमे हे। अंगना म बोरिंग के मुठिया सुरतावत अद्धर म टंगाए हे। सांझ कन अंधियारी के समाती म अघनिया के खोली म धीमिक-धीमिक दीया बरत रहै।
अघनिया के तीर ओकर औतारे दु ठो बाबू… दाई के जांघ ल पोटारे चटके रहैं। अघनिया… पलंग के पाटी म बइठे जिंदगी के सूक्खा रेगीस्तान ल अंतस ले निहारत हे। छेवरहा तिरही के तेल कस आँखी ले आँसू थप-थप थिपत रहै। दाई के अंतस के पीरा अऊ आँखी के करू आँसू ल दुनों लइका का जानै….? ओ तो अपन कोंवर-कोंवर हाथ म दाई के जाँघ ल रपोटे हें। कर के किलकारी… दाई के हिचकी-सिसकी अऊ टपकत आँसू के दु बून्द कोंवर हाथ के थपोल म परै ता ओला नानकन अंगरी म बगरावत पोंछै। दुनों लइका तो करेजा के चानी ए। बड़े दाऊ हर गोठियाए जान डारै। दाई के आँखी ले ओगरत आँसू ल देख के ननकी अंगठी ले आँखी के कोर मेर लेजा के पोंछै जेन गाल म बगर जाए फेरेच थप्प ले दु बून्द आँसू टपक जाए…।
कचरा देरानी अपन खोली म जेवन बनावत हे। कभू बरतन भांड़ा के ठिकी सुनावत हे ता कभू ओकर कोरी के लइका के किलकारी…. सास हर परोसीन गिलासा घर बइठे गय हे नंगते कन गोठियाइन तहाँ घर फिरिस। मुंहटा म समाते साद बड़े पत्तो के खोली ल झांकिस। पत्तो के आँखी ले ओरवाती कस आँसू टपकत हे। सास हर अपन छाती ल बज्जर करके खोली म समाइस। पलंग म बइठ के ओकर मुड़ी ल अपन छाती म लगा लीस। कहिस:- बेटी ! मोर करम सात चानी चनागे। बिधाता के का बिगाड़े रहेंओं। उपज के बाढ़े रहिस… लेगे….। ए उमर ! अऊ… तैं बिगर चूरी के होगे। मांग धोवागे। जिंदगी के सुघर फुलवारी उजरगे। अब सुख के भौंरा कब लुरही। मैं एक तिरिया औं… तिरिया के कलपना, मरम अऊ पीरा ल जानथौं कथें ना गऊ गोहार अऊ तिरिया गोहार एक बराबर होथे। तोर आगू जिंदगी के जबर पहार खड़े हे। कोन नकाही नइया पार…।
।।बहा जा रहा समय नदी सा लेकिन कोई घाट नहीं।।
।। लम्बा सफर है लेकिन आगे कोई बाट नहीं।।
सास के गह भरे गोठ ल सुन के अघनिया हर कठवा पखना कस होगे। घेरी-बेरी थूँक ल घुटकै। फफक भरिस बिचारी अभागीन हर…। अंचरा के एक छोर म आँसू ल पोंछिस।
कब बिपत आही, कती ले आही अऊ कहाँ जाही… गम नइ मिलै। बिपत के मुड़ी नइ रहै। उकर धरे छोरे के नइए तभो ले धर देथे। किरपाल के जवान-जवान दु झन बेटा…रीटू अऊ माखन…. रीटू बड़े ए हट्टा-कट्टा देंह… एक लम्बर के कमिया घर ले खेत अऊ खार ले डेहरी तक के बुता ओकरे रहै। छोटे भाई माखन ओकर ले कम नइ रहै। भाई के संग-संग बुता करके घर ल उबार डारे हें। किरपाल के परिया म एक ठन माटी के कुरिया काँस के लोटा अऊ दु ठन थारी, रांधे पकाए के दु-चा ठन बरतन, तहाँ बस… फेर आज बेटा मन के परिया म कछु के खंगता नइए। लेन्टर के घर, अलमल कोला बारी, सुघर-सुघर बहू, तीन-तीन ठन नाती, हराभरा घर परवार… कहत बेर लगे करत बेर नइ लगै….।
।।धन दोगानी बल सुमता आगर।।
।।तेकर खेत भरभर गड़थे नागर।।
घर के सियानी ल दाई करै, का होइस दुनों पत्तो मन पोट्ट पढ़े-लिखे हें ता… पर सास ल बिगर पूछे कोनो बुता ल नइ करैं। साग भाजी लेवैं ता सास हर निमारै…. कपड़ा लत्ता, गहना गुंथा लेवै ता सास ल दु आखर पूछ लेंअ। रीटू ल घर के लेनदेन ले कोनो चिभिक नइ रहै। ओ तो काम बुता म बिधुन रहै। खार ले कमा के आवै तहाँ बाई हर लोटा म पानी धरा देय… मुंह कान धौवै फेर परोसा म बइठ जाये। दुनों लइका बड़ चोनहा ए ददा संग खाये ल दंत जाएं… बिछ-बिछ के खाएं….।
हट्टा-कट्टा दोहरी के देंह रीटू रहिस पर ओला एक ठन बेमारी संचरे रहिस। दु-दी, तीन-तीन महिना म गिर के अचेत हो जाए, मुंह ले गजरा फेंकै। आनी-बानी के ओखद करतीन तहाँ चेत हर आवै। कतको डाग्डर बइद कर डारे हें। मिरगी ए… कथें। बेचारा रीटू शरीर ले हट्टा कट्टा हे पर तरी ले घूना खावत हे कथें ना:-
।। पहर रे परबत दिखे ल हरियर ।।
।।भीतर चुरत हे करेजा बाहिर हरियर।।
डॉग्डर बइद मन मना कर देहें हे के एला आगी-पानी ले बचा के रखिया। आगी अऊ पानी हर ए बेमारी बर काल ए। का जानी… आगी पानी तीर म जाए ले ए बेमारी हर उदगर हो जाथे कथें… बइहा कुकुर चाबे रथे तेहू हर गरजना अऊ पानी ल नइ लेवै… ओहर तो पानी ल देख के कुकुर कस भों-भों भूंके लागथे टार… किरपाल के बड़े बेटा रीटू ल आगी-पानी ल बचाए के धियान रहै।
बियासी के दिन… खेत म बियासी के नागर फंदाए रहै। रीटू हर बढ़िया मजा ले बुता काम ल करत हे। ए पंइत दवा पानी के असर ए काय, घात दिन होगे बेमारी हर उठे नइ ए। रीटू ल थोकिन हाय जी लगिस तिही पाय के जिहां नहीं तिहां काम बुता म चल देय। किरपाल ल थोरकन खरजरहा बुखार रहै तेकरे खातीर घर म सुरतावत रहै। भाई माखन संग रीटू हर बियासी के नागर ल टनोरा खार म फाँदे हे । ढरकत बेरा ले नागर चलिस। नागर ढिले के बेरा होगे। नागर ल ढिलीन। झिमिर-झिमिर पानी बरसत रहै सुरसुरी बइहर घला चलत रहै। माखन हर नागर ल ढिलके ओ टिपासी खर कती चल दिस। बिहान दिन उहें ल बियासी करना हे थोकिन पानी छेंक दिहौं अइसे गुन के चल दिस अऊ अड़े भाई ल कहिस:-थोकिन भंइसा मन ल छिंच देबे ग! बड़ चिखलाए हे अऊ अंधेरी घला चाबत हे। रीटू हर हौ कहिस अऊ लाली के साफी ल मुंड़ म बांध के भइसा मन ल खेदत तरिया कती लहकत आवत हे…..।
टिपासी खार के सुलइया तलाव म भइसा मन ल बोरिस। टिपिक-टापक बून्दी गिरत रहै। भुखास के बेरा, भइसा ल जल्दी धोइहौं गुन के रकस-रकस धोना म धोए लगिस। सूनसान खार के सून्ना तरिया म कोन जनी कतका बेरा ले धोवत रहिस…।
माखन हर ओ खार कती ले घर ओथरगे। दु ठन भइसा मन आ-गे रहै। दु ठन हर नइ आये रहै। पूछिस- ददा! दु ठिन अऊ भइसा तो ग…? दुनों भइसा अभीच्चे आइस हे बेटा, बड़े दाउ आए नइ ए… भइसा के पाछु-पाछु आवत होही। पंडवा भइसा ए बकुलावत आ गिन- कोढ़ा पसिया के लोरस म…। जाना ता ग देखिआ, कती पिछवाए हे ता…। माखन हर हौ कहिस अऊ डबरी कती सोरिहाए ल गीस। दुनों भइसा तो पागुर मारत चिखला म थबक थइया आवत रहिन पर भइया, पाछु म नइए। हो न हो कोई अनहोनी होगे हे तभे ए दुनों भइसा हर पछुवाए हे। घठोन्धा जा के देखथे ता कोनो मरे रवईया नइए। सून्ना… अगल-बगल ल तकाइस-गइस ता गइस कहाँ…? कहुँ बाहिर टिकुर तो नइ गये हे ? तभो कोई पता नइ चलिस। अतका म तो माखन हर घबरा गे फेर धउंड़त टिपासी खेत कती गइस। हुँतकराते जावत हे। कोनो कती गम नइ चलिस। हँफरत चोकरत घर फिरथे। पसीने- पसीना… भूखहा के बेरा… पेट म एको दाना नइ गये हे। कथे आइस ग ददा ? नहीं तो रे… अरे जावा रे खारे म बेमारी तो उमड़ नी गे। घर पारा परोस के मन सब घबरा गइन। चला तो बने ढ़ंग ले खोजौ…. फेर पारा मुहल्ला के जम्मो मनखे खार कती बगर गइन। गमे नइ चलिस तहाँ फेर भइया घाट टमरिन। जाली मरवाइन। जाली म रीटू के गोड़ फंसगे अऊ लहस हर तिरावत आ-गे। का पूंछबे- करलाई ल ? रोना-बासा परगे। बमफार के माखन रोइस। दाई-ददा मन छाती पीट-पीट के रोवत हें। कहाँ मेर ल कहौं ? किरपाल के मुड़ म बिपत पहर के चाप हर गिरगे। सम्भलै त सम्भलै कइसे? कटे जरी के बड़खा रूख कस अर्राके गिरगे। अघनिया के करेजा कुचरा गे, बेचारी तो बिहोस होगे, बिपत के पूरा , सुख सपना के बारी ल चिभोर दिस।
।। मन कापड़ के दानी, बिपत के बानी।।
।। घाम म घाम अऊ चुहे बरसाइत के पानी।।
।। सीढ़ चढ़े भीथी ता जियत म लहस हे जिंदगानी।।
कतेक ल कहौं… दुनियाँ के बिपत हर किरपाल के घर ठुलागे। थाना पुलुस होइस। पंचनामा- संचनामा के संग लहस मिलीस। दगीत होइस। आँखी के आँसू निचोवत राग पानी उठिस। जे सुनीस तेन चार बून्द आँसू ढारिस……….।
रीटू के गये ले घर बिरान होगे। परेंवा के घुटुर-घुटुर हर करिया-करिया मरकी म दब गे। पिंजरा के सुआ बोली चोंच म अरहज्ज गे। भीथी म निहारत लाल-लाल बिजली बलप म जीव नइए तइसे होगे। भिथिया म सलगत घिरिया के रेंगना मंधियागे। गाय-गोरू के टोंटा के घंटी के कणवन थिरक गे। छानी म पइधे कौंआ के उचक-उचक के सीथा टोनकई थिरक गे। ओ तो आथे पर अपन दुनों करिया-करिया डेना ल झर्राके कउहा के लंहसे डारी म जा के बइठ जाथे। तिर-तखार म मटमटावत तितली बिन गिंजरे फिर जाथे। भूरी बिलाई बिगर बिजराए कोठा के भीथी म चढ़ जाथे। कोठा के भइसा पूंठी ल अंटिया- अंटिया के रह जावत हे….।
अघनिया के जिंदगी के रंग बसंत म गिरे सेमर के फूल होगे। मन के सपना तो चिथराए पुराइन के पान ए जेन श्वासा के ऊपरी जल म तउरत हे। नान-नान दु-ठो लइका आँखी के काजर, आँसू म धोवागे। दाई के जांघ ल पोटारे कहै अम्मा! पापा कब आही…? सुन के काकर छाती हर नइ चरक ही। दही म कचारे पखरा कस मन हो गे…। अघनिया के बेनी के जिंदगी सुखागे… ओ अँवरा अऊ आँतर के चिकचिकी पनिया गे…। ठाढ़ रात ले रोवै… जिंदगी के ओ मुड़ा कतेक न कतेक धूर हे, कइसे अमरही ? डेना कटे चिराई. ठड़गा रुख के थाँव म बइठे हे….सुख के लम्बा-लम्बा नीलगिरी थँाव ल कइसे अमरही….? पाँव के कोरे-कोरे लाल महाउर… सदा दिन बर परतेज दिस। गाल के कजरी अऊ पउडर तो मुगल- मराठा कस बैरी होगे हें।
साँझ के बेरा, कचरा हर पीढ़ा म बइठे लाल भाजी ल निमारत रहिस। अपन धनी ल कथे:- कस ओ…? एक ठन गोठ गोठियावँव! गोठिया ना, का बात ए तेन, काबर लजावत हस? लजावत नइ ओं, का टोरेच्च फुल के माला गुंथथें? गिरे रथे तेला नइ गुथैं का…? नहीं… ताजा रथे ता गुंथ लेथें। फूल. फूल होथे, चाहे मुरझाए रहै…. आखिर खुशबू तो निकलबे करथे, हाँ भई सफ्फा अउंस जाए रही तेकर बात आने हे….। अइसे कतको कन फूल रइथे जेन झटकन नइ मुरझाए हाँ ता…. कोनो कबी के बेटी औ तइसे गोठिया देहे। भेद ल बता ना…। कचरा कथे- हाँ, अभी लजावत हौं। अरे दुनों परानी म का के लाज! दिल हिन्छा करके गोठिया…। ता सुनिहा…? हाँ भई, ले तोर मुंह तीर कान ल करत हौं…। नहीं-नहीं अइसे चपका झन …। जेठानी अघनिया रोंट थांही के गिरे फूल ए… एला मया के दउरी म धर लिहौ ता का होही…? अरे लकही, बड़खा कबी के बेटी अस गोठियाथस, फोर के कह ना… अड़हा के बेटा औं… तोर भीतरहा अऊ भेदहा गोठ ल नइ समझ सकौं।
रात सिरनाथे, चिराई चूरगून अपन जाँवर जोड़ी संग एके थांही म बसेरा डारथे। बिहना होथे तहाँ फेर जिंदगी बर दुनों डेना ल फरियाथें। हमन मनुख अन… दीया बरथे अंधियार म… लहरा उठथे धार मं। दीदी अघनिया के दीया बुतागे, करिया ढिबरी मइलाए माढ़े हे। जिंदगी के गाड़ी दु:ख के धरसा म छरिहाए परे हे चाहौ तो सकल लेव…। रात भर फरिका उघरे रथे धीमिक-धीमिक दीया बरथे। लइका मन के किलील- कालल महतारी के सिरनियाए मन म समा गे हे। मन आतीस ता बेचारी के भार ल बोह लेतौ…। हमर सगा म भौजाई चूरी के चलागत हे। बुझाए दीया म फेर रोशनी आ जातीस।
परानी के गुड़ढ़िढा कस गुरतुर बानी ल सुन के छिन भर बर माखन धनी के मन हर इचबन बीच बन पइक नार तीन ठन, सुक्खा ठिड़का ठाय करै बुड्ढा भालू हाय करै, कराएन चट्टान सुखाय ठुड़गा रूख जइसे निरदई बन म छिन भर बर गंवागे। भवनाए दहरा म ओकर मती मण्डराए लगीस। गिंजरत भौंरा के पेंदी ल थाह नइ पाये तइसे माखन के आँखी के सुरता अंतस म चाकामिरी गिंजरे लगीस। आधा अंग के नारी… कतका धूर ल गुन सोच के गोठियाइस हे। फेर भरखे लकरी पानी म उपलाए कस मन ओकर उपर आइस। कण्ठ कंजुसाई के सुभाव ले भाखा के नान्हें दउरी म मढ़ाइस। कचरा! बहुत धूरिहा ल गुन के गोठियाए। ए संसार म तोर सही तिरिया अऊ नइ होही तइसे लागथे। जेठानी के पीरा, जिंदगानी के पहार ल मन के तराजू म तउल के ए गुरतुर गोठ ल कहे। दाई-ददा अभी जियत हे, चार आखर पूंछे ल परही। धनी के बानी सुन कचरा के आँखी म मया के मेहन्दी फूल फुलगे। सुख के केरा पान ल ओकर हिन्छा के बइहर हर डोलाए लगीस। मन के सुन्दर-सुन्दर भाव के भौंरा तिरियाए लगीस। गुदगुदी के लाली- पिंउरी तितली फुनफुनाए लगीस…. अऊ एक दिन देरानी हर जेठानी के पीरा के परबत ल अपन छाती म लदक लीस। अघनिया के बुची बाती म फेर सोनहा दीया बरे लगीस….।
।। कथा के खोली म सोनहा दीया बरही।।
।।मंगत के पोथी म, मया के गोठ भरही।।
मंगत रविन्द्र


text:
- Views 989
- Likes 1
ए खभर ल सुनके कतको अनदेखना इरखाहा मन के छाती फटइया हे। हमन बड़ गरब गुमान से सूचित करत हावन के साहित जगत म जबरन थोपे-थापे, लदाए-चढ़े साहितिक संसथा ‘धरती के बोझ’ हॅं अपन नवा किताब ‘‘बेसरम के फूल’’ के परकासन करके अतिसीघरा साहित जगत म अति करइया हे। जेन हॅं तुहर घुनावत टेबुल म दिंयार चरत माढ़े फोकट फालतू किताब मन संग धुरियावत दांत निपोरत साहित के नाक ल काटे म कोनो किसिम ले कसर नइ छोड़य। पढ़इया के मन म घलो फुसका असर नइ छोड़य। जानबा रहय के ‘धरती के बोझ’ संसथा हॅं देस-परदेस तो दूरिहा के बात ए पारा-परोस म निम्न इस्तर के अब तक चटरहा मंगलू, लपरहा चमचा, झोला छाप चेला, बासी नून अउ चटनी, का साग ए बाई, उंच मनखे के नीच नीयत, मोर सुवारथ, ईरखाहा के पीरा, धूर्रा-माटी, छपट के देख अपट के मर अइसन कतको किताब के परकासन करके हमरे मुंह जुबानी लोकपिरियता के फुलगी म ओरमे इतरावत झूलत हे। जेन ह कोन बेरा टूटके भूंइया म भदाक ले गिर परही तेखर पता हमी ल नइहे। भूइया म गिरे के हमला कोनो डर तरास नइहे त तुमन काबर डरव।
अइसे भी साहित संस्कीरति के जम्मो डारा हॅं मुनगा कस डारा रटहा होगे हवय। ए बात ह जग जाहिर हवय। अब साहित के पढ़इया लिखइया समझइया मन के अंकाल परगे हवय। दिखे म बुधिजीवी मनखे घलो भीतर ले मंदबुधि अउ परबुधिया रहीथे। जेन ल देखबे तेने हॅं मंद रस म टोटा के आवत ले बूड़े उबुक -चुबुक होवत हावय। मंद रस ले ही साहित के अउ जम्मो रस के धार हॅं फूटके बोहाथे, चुचुवाथे। बांचे खुचे हुसियार साहितकार मन पांव धरके गोड़धोवन म पाए पद अउ परतिस्ठा के कुसियार ल चुहकत हांसत उंच पार म नीच नैनी बगुला भगत कस बइठे सासन समाज अउ सासन के मॅजा उड़ावत हे। अब आज के जबाना साहित संसकीरति के नइ रहि गे। भलकि कटरीना, करीना, सन्नी लिओन अउ पूनम पाण्डे के झोली म घुसरत जावत हवय। अब सुना चुटकुला अउ जिनगी ल राख कुनकुना के चलागन बाड़ गे हे।
हमर ए परकासन म नान्हे -नान्हे हाना जोरइया, चुटकुला कहइया, गॅवइहा ददरिया गवइया, बेअरथी – दूअरथी तुकबंदी करइया, इस्तरहीन रचनाचोर मन सामिल होही। सौ सौ कोस तुंहर ले दुरिहावत भाग हॅ अब तुंहर जिनगी म विराजमान होही। जेखर ले तुमन फोकटइहा रचनाकार के भरम ल सुघ्घर छोल- चांच धो-मांज, पाल-पोस, साज-सिंगार के नकटा-कुटहा कस नाक ल उंच करके ए गिरत समाज म संभर-संभल के सॅंहिरावत जी सकत हव। एखर खातिर तुमन ल हमर जय बोलाना चाही।
एकर पहिली के हमर मांग सुनके तुमन सोंचते गुनत दिन ल पहा देवव, हमर खातेच नानकुन संसथा के बडे़ जनिक (अन-) उचित परिचे देना चाहत हंव। हमर संसथा ‘‘धरती के बोझ’’ ल पारा- परोसी तको नइ जानय। ए हमार मन के मनसूभा हरे के संसथा ह देस-विदेस इस्तर के ‘सुनामी’ संसथा हरे। संस्था के बइठका म कभू कोनो नइ सकेलावय। जम्मो साहितकार मन संसथा के अधक्छ ले जरत-चुरत नराज चलत हवय। गिरे, परे, डरे, अपटे, झपटे अउ निपटे मनखे मन ही एकर सदसिया हावय। अधक्छ ह अपन घर-परवार के सदसिया, अपन झोलाछाप चेला-चपाटी अउ चेपटी छाप चौपाल चपाटी मन ल चहा पीये के बहाना अपन घर म सकेल के बइठका ल निपटा लेथे। अपने मुंह म अपन अधक्छ होय के घोसना ल करके ‘भुंइफोर अधक्छ ‘ कहावत हवय। जेन ला एती-उती हलावत इंहा-उहां नकटा कस मटमटावत घूमत रहीथे। कोनो काल के पद पाइस त हगत मूतत गुन गाइस इही ल कहीथे। संसथा के जम्मो काम -बूता ल महींच हॅं अकेल्ला कर डारहूं कहीथे। जब ले सुने हे के अकेल्ला चना भांड़ का कुकरी के गार ल तको नइ फोर सकय तब ले रचना मंगाए सकेले के बीड़ा उठाए बीड़ी फूंकत घूमत हे। तक ले एला सुवास के बेमारी हॅ पोटार के धर ले हे। जब देखबे तब हॅप हॅप करत रहिथे। दुनिया भर के बोझहा ल हमार ‘धरती के बोझ’ के अधक्छे हॅ अपन मुड़ म लाद के चलथे। पूत के पांव पलने म दिखथे कहिथे तेन सही बात होथे जान जावव। अधक्छे ह अपन नाम के पाछू कुती पूछी म बरपेली ‘‘निरमल’’ उपनाम घलो जोड़ डरे हवय। देखबे त थोथना म कांही सुघरई नइहे। दूनों आंखी के कोंटा म चोबीसो घंटा चिपरा छबड़ाये रहीथे। तुरते नहा-धोके निकलथे तभो ले एक कनक न एक कनक नाक म ठेठा बोजायेच रहीथे। जब देखबे तब एकर -ओकर चारी- चुगली करते रहीथे। पेट म दांत रहीके घलो एकोठिन बात ल नइ पचो सकय। अंगरी करे, अंगुठा देखाय म गोल्ड मेडलिस्ट हावय। हमार अधक्छ ह एमे, ओमे, बीएड, इडिएट सबो हावय। तभो ले fहंदी म ढंगलगहा लिखे-बोले नइ सकय। छत्तीसगढ़ी म गोठियाए बर लाज मरथे। ए परकार ले वोह चारो कोती ले कचरा साहितकार हावय। कबीर ह खिचरी भाखा म लिखय त हमर अधक्छ ह कचरा भाखा के पर-योग करथे। खिचरी कहां नानमुन बांगा-बंगुनिया म चुरथे अउ कचरा कहां घुरूवा म पचथे। खिचरी ह माली कटोरी थारी म परोसाथे त कचरा ल झॅउहा-डलिया म भरके घुरूवा म समरपन करे जाथे। ये परकार से हर दिरीस्टिकोन से कचरा के इस्थान ह खिचरी ले बड़े हवे। ए हमर गुनहगरा अधक्छ के सोंच हरे।
पाछू साल संसथा के वारसिक समेलन होइस। जेमा संसथा के इसमारका निकलिस हे। इसमारिका बर घलो अभीन सही रचना आमंतरित करे गए रहीस हवय। वो इसमारिका म कतको झिन रचनाकार मन जबरन अपन जगहा बनाय हावय। कतको झिन अपन बढ़िया चीन पहिचान के घटिया परभाव से नीच दबाव बनाके अपन इस्तरहीन रचना ल छपवाइन हवे। आजकाल रचना ह घलो संबंध बनाय के मुताबिक साहित म जगहा बनाय बर सीख गे हावय। ए ह हमार साहित के सोनहा जुग हरे।
इस्मारिका म कतको बने -बने रचनाकार के सुघ्घर रचना में से बने -बने अंग ल भंग कर के छापे गे हावय। जेन ह अधक्छ के उच्च इरखाहा, परभावसील जलनखोर, मंदबुधि परबुधिया बुधजीवी अति नीच होय के उच्च परमान देथे। भेजे गए कतको सुघ्घर रचना ल छापबे नइ करिस, दबा -चपक के बइठ गे। अवइया समे म अधक्छ के रचना संगरह परकासित होवइया हवय। ठोस नही त चिबरी सही फेर अनमान हे के उही दबाए -चपके रचना मनले दू-चार ठन ह अधक्छ के सुवरचित रचना म बदल सकत हवय। पल पल म परकीरति ह रंग बदलथे त सियाही के रंग बदले म अंचभो नहीं होना चाही। पीछूच समेलन म इसमारिका के संगे-संग अधक्छ के चुटकुला संगरह के विमोचन होइस हवय। विमोचन ल होय साल भर होगे हवय फेर संगरह ह अभीन तक छप के नइ आये हवय।
हमर किताब ‘बेसरम के फूल’ म सामिल होय खातिर तुमन अपन दूठन फोटू अउ गीत, कबिता, चुटकुला, कहिनी कुछू होवय भेजव। मातरा 151 रूपिया परति पिरिस्ठ के हिसाब से सहयोग सुलुक राखे हवन। जेह तुॅहर मन बर भले अति होही फेर हमर मन बर अति अउ अति कमती, अति कीमती, अति आवसियक अउ उचित हवय।
हमन ल पूरा अकीन हवय के ‘बेसरम के फूल’ किताब के सफलता खातिर तुंमन अपन कलम के जादूगिरी देखाहू। ददागिरी, भाईगिरी अउ चमचागिरी म चमचागिरी ल पहिली पराथमिकता दिये जाही। ‘बेसरम के फूल’ के भारी-भर-कम कमिया (बी) ल देखाय बर हमार गोड़ म गोड़ बांध के हमार संग तिटंगी दउंड़-दउंडहू अइसे आसरा करत हवन। रचना के चयेन परकासन म अधक्छ के मुखिया भूमका रहिही। सुरता राखिहौ तुंहर सहयोगे म हमार सफलता हवय। धन पानी के अकाल म बेसरम के फूल हॅ अधबीच्चे म मुरझा सकत हे। तेखर जुवाबदार सिरिफ अउ सिरिफ तुही मन होहू। हमर उपर लांछन झन लगाहू।
‘बेसरम के फूल’ म सामिल होवइया जम्मो रचनाकार मन के संसथा के तरफ ले रंगहीन (जेला तुम रंगीन समझ सकथव )सन्मान पतरा अउ ‘बेसरम के फूल’ (किताब) धराके विमोचन समारो म विसेस रूप ले सन्मान ( भीतर ले हीनमान समझना तुॅहरे बर तुॅहर गरब के बात होही ) करे जाही। सन्मान पतरा अउ फोटू के खरचा सुवयम रचनाकार के होही।
रचना भेजइया नइ भेजइया पढ़इया नइ पढ़इया जम्मो के जय जउंहर होवय।
बियंगकार
धर्मेन्द्र निर्मल


text:
आखिर लहरागे छत्तीसगढ़ी के परचम। छत्तीसगढ़ी भासा ल राजभासा के रूप म आखिरी मुहर लगाय बर बाकी हे। अऊ विदेस म परचम लहरागे। वाह! वाह! हमार भाग! छत्तीसगढ़ी भासा के भाग खुलगे अऊ एखर बढ़ती बेरा आगे। कोनों नइ रोक सकय एखर उन्नति के दुवार ल। हिन्दी के छोटे बहिनी, अऊ मगही मैथिली के सहोदरी छत्तीसगढ़ी ककरो ले कमती नइये। ए ह सबले जादा मुचमुचही हावय।
अमेरिका म भारत के जनपदीय भासा के जानकार मन ल नौकरी म रखे जाही ये समाचार पढ़केसुनके छत्तीसगढ़िया मन फूले नइ समावत हे, काबर कि मगही, मैथली संग छत्तीगसढ़ी के नाव घलो सामिल हे। विदेस म छत्तीगसढ़ी के परचम! हमार छाती फूलगे। मोला सुरता आवथे- सन् 2001 म रविशंकर विशवविद्यालय में मय ह हिन्दी अध्ययन मण्डल के अध्यक्ष बनेंव, तब एमए हिन्दी साहित्य म एक प्रश्नपत्र ल छत्तीसगढ़ी भासा साहित्य बना के अनिवार्य कर देंव। गैर छत्तीसगढ़िया प्रोफेसर मन अब्बड़ विरोध करिन फेर मय ऊंखर विरोध के सामना करेंव। ”छत्तीसगढ़ी भासा साहित्य” के प्रश्नपत्र ह बहुत लोकप्रिय होईस। विद्यार्थी मन ल ओ म बहुत जादा अंक मिलिस अऊ आज ले ओ प्रश्नपत्र चलथे। सन् 2006 म छत्तीसगढ़ी भासा साहित्य के प्रश्नपत्र ल अनिवार्य रूप से वैकल्पिक कर दिस नवा अध्यक्ष ह। हमन विरोध करेन, राज्यपाल ल पत्र लिखेन। राज्यपाल कुलपति ल तलब करिस अऊ कुलपति ह अध्यक्ष ल बला के कहिस- छत्तीसगढ़ी ल अनिवार्य करव।
अध्यक्ष ह नई मानिस अऊ इस्तीफा दे दिस। दूसर अध्यक्ष मनोनीत होईस अऊ छत्तीसगढ़ी ल फेर अनिवार्य करिस। ये घटना ह छत्तीसगढ़ी भासा के संघर्ष के कहिनी कहिथे।
एखर पहिली घलो प्राथमिक स्तर म हमर छत्तीसगढ़ नाव के पुस्तक चलत रहिस। हालांकि ये पुस्तक हिन्दी म रहिस फेर ओ मा बहुत अकन पाठ छत्तीसगढ़ी कविता, कहिनी, हाना, हमर संस्कृति, तीज-तेवहार के घलो जुरे रहिस। छत्तीसगढ़ राज के बने के बाद दू तीन साल तक हमर छत्तीसगढ़ पाठयक्रम म चलिस, तहां ले बंद होगे। आज इस्कूल म अइसना पाठयक्रम ल फेर चलाय के जरूरत हे। ओ समय म एला पढ़के लइका मन खुस रहंय अऊ छत्तीसगढ़ी बोले के कोसिस करंय। अंग्रेजी माध्यम इसकूल म घलो ये पुस्तक चलत रहिस। लइका मन खेल-खेल म हाना बोलंय अऊ खुस होवंय। अब ये पुस्तक बंद होगे। आज हिन्दी अऊ अंग्रेजी दूनों माध्यम के इसकूल म छत्तीसगढ़ी भासा संस्कृति के पाठ रखे के जरूरत हे।
आखिर लहरागे छत्तीसगढ़ी के परचम! छत्तीसगढ़ी भासा ल राजभासा के रूप म आखिरी मुहर लगाय बर बाकी हे- अऊ विदेस म परचम लहरागे! वाह! वाह! हमर भाग! छत्तीसगढ़ी भासा के भाग खुलगे! अऊ एखर बढ़ती बेरा आगे कोनो नई रोक सकय एखर उन्नति के दुवार ल। हिन्दी के छोटे बहिनी, अऊ मगही मौथिली के सहोदरी छत्तीसगढ़ी ककरो ले कमती नइये। ए ह सबले जादा मुचमुचही हावय। मुचमुचही मन सबके मन ल मोहा डारथे। छत्तीसगढ़ी भासा के मिठास ह सबला मोहथे। ओखर पण्डवानी के डंका विदेस म घलो बाजे लगिस। करमा, ददरिया के राग घलो पहुंचथे। पंथी नाच देख-देख के विदेसी मन मुह फाड़थे! सुनव छत्तीसगढ़िया भाई बहिनी म, अपन खान-पान ल घलो पहुंचाय बर लागही। बड़े-बडे होटल खोल के छत्तीसगढ़ी चीला, फरा, बरा, बोबरा, अईड़सा, देहरौरी, ठेठरी, खुरमी, पूरन भरे लाड़ू ये कलेवा ल चारों डाहर बगरावव। एखर बेवसाय करव, जइसे राजस्थानी मारवाड़ी मन बेवसाय करथें।
अमटाहा रमकेरिया, मुरई भांटा, मसरी के बटकर, कोचई पान के ईड़हर, ए सब अमटाहा साग के सुवाद दूसर ल चरवाय बर परही, तब जाके छत्तीगसढ़ी खान पान के पहिचान बनही। खान पान ले संस्कृति बगरथे। नाचा, नौटंकी ले संस्कृति के पहिचान बनथे। संस्कृति के परचम लहराय बर घलो इही उपाय करव कि बेवसाय फैलाव।
अमेरिका म मसरी के बटकर खाबो अऊ चीला खाबो त कइसन मजा आही भाई बहिनी मन। अमेरिका म हमार छत्तीसगढ़ के सैकड़ों लइका मन पढ़थे। नौकरी करथे। कतकोन झन मन घर बसा डरे हें। अपन घर म गमला म नीम अऊ तुलसी घलो लगाए हे। रमायन, महाभारत, डिस्कवरी ऑफ इंडिया के सीडी अऊ कैसेट रखे हे अपन लइका मन भारत के पहिचान कराय बर। अब छत्तीसगढ़ी गाना के सीडीकैसेट घलो ले जाथे। त छत्तीसगढ़ अऊ छत्तीसगढ़ी भासा संस्कृति के परचम कइसे नई लहराही? बोली के भासा बनगे। भासा अइसन दउड़िस कि विदेस पहुंचगे। छत्तीसगढ़ी भासा संग संस्कृति घलो बगरत जाय, तभे हम छाती ठोंक के कहिबो लहरागे छत्तीसगढ़ी के परचम।
-डॉ. सत्यभामा आड़िल
शिक्षाविद् एवं वरिष्ठ साहित्यकार
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
De tric a 15.10.2011 às 18:09
a rua tem razão!!! default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default, default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default,default, default,default...
P.S.- As agências de comunicação é que deviam pagar a crise...


text:
- Views 0
- Likes 0
शुरूवात ला पहिले देखे जाये तो छत्तिसगढ़ ला अलग राज बनाये खतिर बहुत पसीना बहाइन, जउन मन मेहनत करीन अपन सब काम काज, घर गृहस्थी के व्यवस्था ला छोड़-छोड़ के। आखिर सफल होइन अउ छत्तिसगढ़ राज्य बना के दम लेइन।
अब ध्यान गेइस राज भाषा बनना चाही, उहू हमर सियान मन के प्रयास से आखिर बन गे। इहॉं तक कि छत्तिसगढ़ राजभाषा आयोग छत्तिसगढ़ शासन के गठन भी होगे। ऐ हर तो ओखर दर्पण जैसे स्वरूप बन के तैय्यार होगे।
स्वरूप के दर्पन ला खाली देखे में काम नई चलय, ऐखर सच्चा स्वरूप ला लाय बर प्रचलन अउ व्यवहार बर बहुत मेहनत करे बर परही सुरूवात कैसे कइसे करबो? पहला गुरू मा होथे। लइका मन ला नान पर से घर में छत्तिसगढ़ी बोल-बोल के आदत डाले बर परही। काबर के बहुत झन दाई ददा मन गांव से शहर घर ले हाबय कोनो काम काज, नौकरी खातिर तो सियान मन, नाती पोता के दुलार सेती। लइका पढ़ावत हे अंग्रेजी स्कूल, में। रहात हे शहर में बोलत हैं अंग्रेजी अउ हिन्दी। छत्तिसढ़ी भाशा गवा गे। तो पहली बात घर में दाई-ददा ला छत्तिसगढ़ी बोलना है। दूसरी बात जब भी हमन आपस में बात करबो ऑफिस में, बाजार में, मोबाइल में तब हमन राजभाषा छत्तिसगढ़ी में गोठियाबो, लोक लाज या अपन झिझक ला भूला के। एक नवा प्रतिज्ञा या जवाबदारी समझ के। आप देखत हो हू कि मराठी, तेलगू, पंजाबी, सिन्धी भाई मन एक दूसर से अपने भाषा में गोठ बात करथे। अउ हमन बोकोर-बोकोर ओखर डाहर देखत रहिथन। यहॉं तक कि मैं अपन नौकरी मे समय में देखेव बी.आर.पी. भिलाई में कुछ उद्घाटन के कार्यक्रम रहिस ओमा रूस के पहुना आय रहिस ओ हा अपन भासन रूसी भाषा में देवय अउ संगे-संगे एक जन भाई लोग हा हिन्दी, अंग्रेजी में ओला समझावत जाय। ऐ ला कइथे भाषा प्रेम, वो हर चाहतीस तो अंग्रेजी या हिन्दी में भी बोल सकत रहिस हे। तौ स्वरूप ला सुंदर बनाय खातिर बोलना, संभव होइस तो लिखना अउ ऐखर गहराई में शब्द कोश, हाना, ददरीया, सूआगीत, गौरा गीत बिहाव गीत, समधीगारी ऐला प्रचलन में लाय बर परही। अब तो प्रचार प्रसार बर मिडिया, समाचार पत्र, केसिड सबो आ गेहे।
आयोग ला अपन काम करन दौ। हमन तो ओखर हाथ पाव अन, हमी मन सुन के, पढ़ के सुत जबो तो पिछड़ जबो। माला ला बनाय बर एक-एक फूल ला गूथना पड़ थे। वैसनहा हम सब के प्रयास हो ही तब छत्तिसगढ़ी भाषा के सुंदर स्वरूप ला चमक लगही। बत आगे संभावना बढ़त जाही। ओड़िस में मैं देखेव कछेरी में ऑफिस में ओड़िया भाषा में अक्षर ला देखेव तो सीधा जलेबी अउ उल्टा जलेबी असन लिखाय रहाय नोट शीट, अउ सबो कागज ओड़िया भाषा मा लिखा पढ़ी हो थे। हमरो इहॉं धीरे धीरे छत्तिसढ़ी भाषा में काम-काज हो ही। अउ प्रचलन मा आही। जब प्रचलन में आ जही तब ऐखर स्वरूप ला जगमगावत देखे बर मिलिही। शुरू में सब काहय येखर शब्द कोश नई ये, ऐखर प्रचलन में व्यवहारिक कठनाई हाबय अब लौ शब्द कोश बन गे। अब कोनो ला बोले के मौका नईये।
जब आगे कोनो ला बोले के मौका नईये। जब आगे-आगे छत्तिसढ़ी भाषा के सरकारी काम-काज साथ मा गैर सरकारी संस्था में प्रयोग, हमन मन के लेख, पत्र कारिता, बोल चाल, हा गति पकडही तब येखर संभावना के भंडार हा समझ में आ ही संभावना के सागर में अभी तो शुरूवात ये। आगू-आगू जाव सफलता के जोत हा कतका अंजोर हो ही। तब सब कहहीं – छत्तिसढ़ीया – सब ले बढ़ीया।
रामनारायण शर्मा
मैनेजर (मॉडर्न मेडिकल इंस्टिट्यूट, रायपुर)
क्वार्टर नंबर 14/बी,स्ट्रीट – 18 सेक्टर 7
भिलाई नगर, भिलाई
फोन नं. – 0788 – 2222348


text:
- Views 341
- Likes 2
हनुमान जी ह हमर छत्तीसगढ़ के बड़का देंवता आय. हमर छत्तीसगढिया मनखे मन के हिरदे म हनुमान जती के अड़बड़ सरधा अउ मान सन्नमान हावय. हनुमान जी ह अकेल्ला अइसे देंवता आंय जउन ह अपन बल के खातिर अनार्य मन बर पूजित रहे हें अउ बुद्धि, विवेक संग राम जी के भगति के खातिर आर्य मन के घलव बड़का देंवता के रूप म प्रतिष्ठा पाये हें. राम ले जादा राम के भगत के महत्ता के सेती हनुमान जी ह हिन्दू मन के आराध्य देव के रूप म जन मन म बसे हांवय. हमर देस के जम्मो गांव-सहर मन म आप हनुमान जी के मंदिर खच्चित पाहू. ये बात ह हमर देस के हिरदे म हनुमान जी के सरधा के निसानी आय. हनुमान ल हिन्दू पोथी पुरान म बाधा दूर करईया अउ भय नास करईया देवता के रूप म जाने जाथे. भगवान शंकर के आठ रूद्र के अवतार मन म एक हनुमान जी ल माने जाथे. जिंहा जिंहा राम कथा होथे, राम के गुनगान होथे उंहा हनुमान जी खच्चित होथे, अइसे हमर मान्यता हावय. राम के किरपा पाये बर हनुमान के भगति करे बर हमर बेद पुरान मन कहिथें. कलजुग म हनुमान के साकछात होए के बारे म मान्यता हावय के, त्रेतायुग म धरम के झंडा फहरा के भगवान राम ह जब पृथ्वी ले बैकुण्ठ लोक गीस त धरम धजा फहराए खातिर हनुमान ल अमर होए के बरदान देवत, धरती म रहे ल कहिस. इही वरदान के सेती हनुमान धरती म साकछात हावय.
सीता के खोज बर सात संमुदर पार करके लंका जाना, घमंडी रावण के गरब ला माटी म मिलाना, सोना के लंका ल बार के माटी बनाना, लछिमन बर संजीवनी बूटी लाना, राम रावन युद्ध म अपन पराक्रम देखाना, अउ सबले बड़े गुन के राम सिया के सेवा करना ये जम्मो ह हनुमान के लोक प्रिय रूप ला प्रदर्सित करथे. हनुमान के इही चरित ह त्रेतायुग म राम के राम रूप ल गढ़े म असल कड़ी के काम करथे. हनुमान के व्यक्तित्व के सहजता अउ राम के सवकई ह उनला भगत ले भगवान बनाथे. हनुमान के इही रूप के सुगंध बेद पुरान रामायन ले फइलत फइलत लोक म तको बगरथे. लोक अपन अनुसार हनुमान के कथा कहिनी ला आघू बढ़ाथे.
हनुमान जी के जनम अउ उंखर चरित गाथा ल आप जम्मो संगी मन जानत होहू, हम नान्हें पन ले हनुमान जी के कथा कहिनी ला सुनत गुनत अउ पढ़त आवत हन. बल, बुद्धि अउ बिद्या के देवइया हनुमान जी के हनुमान चालीसा ल संसार भर के मनखे मन आदर अउ सरधा ले रोज पढ़थें. हमर छत्तीसगढ़ी भाखा म हमर गांव मन म अजा बबा मन के जमाना ले हमर समाज म हनुमान रचे बसे हावय. आवव हमर पारंपरिक वाचिक परम्परा ले बोलत, सुनत, समझत हम हनुमान जी ल समझे के उदीम करबोन.
छत्तीसगढ़ी लोक गीत, हाना भांजरा अउ किस्सा कहिनी म हनुमान के नाव, उंखर लीला घेरी बेरी आथे. छत्तीसगढ़ के लोक ह हनुमान के कइसन रूप ल स्वीकारत रहिस ये बात हमला, हमर पारंपरिक गीत मन म पता चलथे. छत्तीसगढ़ी पारंपरिक लोक गीत मन म जस गीत म सबले जादा हनुमान के उल्लेख आथे. जउन म उंनला लंगुरे अउ दुलरूवा के नाव ले जाने चिन्हें जाथे. एक छत्तीसगढ़ी जस गीत म हनुमान के जनम के किस्सा आथे तेमा हनुमान के जनम अंजनी के कोंख ले पानी म होए के बात आघू आथे-
झुरहुर झुरहुर नार बहत हे, बइठे अंजनी नहावे
जौं जौं अंजनी अंग नवावे, तौं तौं पीरा जनावे
चार गोड़ एक मूड़ झकत हे, लंबें पूछ जमावे.
लोक अउ सास्त्र के बीच कउनो बिरोध बिचार करे बिना येला सिरिफ लोक म हनुमान के उल्लेख के रूप म लेवन त सुघ्घर होही. ये गीत म मंद मंद बहत नदी म दाई अंजनी के कोंख ले चार गोड़ अउ पूछी वाले बालक के जनम के बिबरन आथे. ये गीत ल जस गीत के रूप म गाए जाथे फेर ये गीत के पहिली दू कड़ी ला पुरातत्वविद राहुल fसंह जी ह छत्तीसगढ़ी साबर मंतर मानथे.
चइत महिना म पुन्नी के दिन जनमें, सुमेरू पर्वत के राजा केसरी अउ माता अंजनी के महाबली बालक के तुरते ताही सुरूज नरायन ला फर समझ के खाए बर झपटई के किस्सा आप जम्मो संगी मन जानत होहू. अतुलित बल, बुद्धि अउ विवेक वाला हनुमान बालके पन ले उतियइल हे वो ह हमर एक ठन गीत म रावन ला बिजरावत कहिथे-
लंका के रावन का मोर करिहैं हो
अढ़ई दिन के मैं हनुमंता, टोर दिएंव गढ़ लंका,
लंका के रावन का मोर करिहैं हो
के तोर लंका टोरौं, कुम्भकरन घननाद ला मारौं,
लंका के रावन का मोर करिहैं हो
पकड़ मंदोदर खैंचत लाहूं, का मोर करिहैं,
लंका के रावन का मोर करिहैं हो
हनुमान जी ल बाल बरमचारी कहे गए हे, नारी परानी ल हनुमान जी ह दुरिहा ले परनाम करथे फेर अतियाचारी रावन ला दपकारे बर मंदोदर ल खैंचत लाहूं तको कहिथे.
जइसे हम आप ल पहिली बतायेन के हमर जस गीत मन म हनुमान ह लंगुरे के नाव ले त कहूं दुलरूवा के नाव ले परगट होथे. हमर हनुमान ‘इक्कईस बहिनी के भईया लंगुरवा’ हे, वो ह ‘जियरा के परान अधार’ हे. त काबर ना लंगुरवा उतियइल करय. जब नान्हे दुलरूवा लंगुरे बहिनी मन ले रिसा के चल देवय त ओला मनाये खातिर जगद जननी ‘महामाई दुलरू लेवन बर’ जावय. ओला ‘तुम खेलव दुलरूवा रनबन रनबन’ कहि के अंगना म खेलावैं. अउ इही मया के खातिर ‘लंगुरे जगावय नवराते’ . छत्तीसगढ़ के देवी 21 बहिनी मन के लंगुरे बर परेम अइसे के ओखर पोंसे हरिन मिरगवा सगरो बारी ल चर देवय तभो ले बहिनी मन ओखर गलती ला माफ कर देवंय. पंच लकरिया जस गीत म सवाल जवाब आथे-
मोर अहो पूत बंगलिया पुर पाटन के हैं चोलिया,
मोर राम गौर के लंहगा, बिजली अस चमकै डंडिया.
काखर हावय आरी बारी, काखर है फुलवारी,
काखर हावै, हरिन मिरगवा चर गय सगरो बारी
बूढ़ी माय के हावय आरी बारी, धनैया के फुलवारी,
लंगुरे के हावय हरिन मिरगवा चर गए सगरो बारी
लोक मानस तको ला पता हे के इही लंगुरे माता के मयारूक ये इही ह हमर संउख पूरा करही अउ इही हमला माता के तीर पहुचाही त लोक गाथें ‘मोला ढ़ेलुवा झूले के बड़ा संउख, झुला दे भईया लंगुरे, पंहुचा दे हो मईया के अंगना, मैं झूलंव का रे, झूलना हो माय’
हनुमान के लइकई पन के बात के संगें संग हमर गीत मन म ओखर बजरंगबली रूप ह घलव आघू आथे एक ठन गीत म हनुमान के लंका़ के दुवारी म पहरा देवईया लाल बराईन संग मुहा चाही होवत झगरा लरई हो जाथे. लाल बराईन के घेरी बेरी लंगुरे ल बेंदरा, बेंदरा कहई म लंगुरे बगिया जथे, कथे
बेंदरा, बेंदरा झन क बराईन, मैं हनुमंता बीरा
मैं हनुमंता बीरा, ग देव मोर, मैं हनुमंता बीरा
जब सरिस सोन के तोर गढ़ लंका
कलसा ला टोरे फोर हॉ, समुंद म डुबावव,
कलसा ला टोर फोर हां…
हमर जस गीत म बसे लंगुरे महराज के अइसनेहे कई ठन गीत हावय. जेखर सहारे ओखर रमायन म देहे चरित के कड़ी मन गुंथाथे. अउ गीत मन के बीच आए एक दू पद ले हनुमान के लोक आस्था ह परगट होथे. लोक के आस्था परगट करईया ये गीत मन के संगें संग हमर प्रदेश के नृतत्वशास्त्र अउ पुरातत्वीय परमान म घलो, कोनो ना कोनो रूप म हनुमान के लोक मान्य रूप हमर आघू आथे. हमर छत्तीसगढ़ म अनादि काल ले हनुमान के रचे बसे होए के परमान देवत नृतत्वशास्त्री अशोक तिवारी जी बताथें के ‘छत्तीसगढ़ म अइसन कोनोच मंदिर देवाला नइ होही जेमा हनुमान जी के मूरती नइ होही. ये बात लोक म हनुमान के आस्था ला परगट करथे’. पुरातत्वविद जी.एल.रायकवार जी ह छत्तीसगढ़ म हनुमान जी के महत्ता ला सिद्ध करत बताथें के छत्तीसगढ़ म प्रागैतिहासिक काल के संगें संग एतिहासिक काल म लंगुरे ह लोक स्वीकृति आराध्य के रूप म नजर आथे. उंमन बताथें के इंहा राज करईया कलचुरी वंशी, फणि नागवंशी अउ fछंदक नागवंशी राजा मन जतका मंदिर बनावायें हें तउन म कोनो ना कोनो रूप म हनुमान ल पथरा म साकछात करे गे हावय. उमन बताथें के मूरती कला के अदभुत नमूना के रूप म सीता माता ल राम के मुदरी देवत हनुमान के मूरती लक्ष्मणेश्वर मंदिर खरौद म हावय. ये मंदिर के स्तंभ म हनुमान जी के ये लीला ल पथरा म खोद के उकेरे गए हे, जेला सोमवंशी राजा मन बनवाये रहिन हे.
संजीव तिवारी


text:
चुनई के समे आथे अउ चुनई परचार के संगे संग गांव-गांव, गली-गली, घर-घर म चारी-चुगली, इरषा, दोष, झगरा-लड़ई घला आ जथे। बाजा-गाजा, सभा, जुलुस, नाराबाजी के मारे गली-गली ह सइमो-सइमो करत रथे। जिहां चार झन मइनखे एक संग खडे क़भू देखउल नइ देय, उहां मोटर कार, फटफटी, सायकिल सब ओरी ओर लमिया जथे। देवाल-देवाल म उमेदवार मन के नाव लिखाय, जगा-जगा चुनाव चिनहा के छप्पा छपाय, झंडा, बेनर बंधाय, कोनो मेर पाल परदा तनाय, कोनो मेर सभा मंच बने का पूछत हस, अइसे सजे रथे जइसे बर-बिहाव के समें दुलहा-दुलहिन ल सजाए रइथे।
उमेदवार मन अपन-अपन आदमी मन ल लालच देके चुनई परचार करे बर अरजी बिनती करथें। इही समे कतको चिक्कन, चतुरा आदमी (चम्मच) अपन परिवार के लइका मन ल नौकरी म खुसेरे बर होय ते रोजगार-धंधा के जुगुत बनाय बर होय। इहिच मउका तो मिलथे वोमन ल, तब काबर छोडे स्वारथ साधे बर। केंवट टुरा बुधारू ल ए सब लंद-फंद के काहिंच मतलब नइए। बस जउने पारटी के सुघ्घर बिल्ला, झंडा मिलगे, उही ल अपन खेलत हे अउ जइसन वोला बता दिस वोइसने नारा लगा-लगा के पारत हे गोहार। एक दिन अपन चिरहा, मइलाहा कुरता म बिल्ला लगाय, अउ हाथ म झंडा धरे काय-काय गोहार पारत जावत रहय। बुधारू ह, वोला देख परिस फेरूमंडल ह, बलावत कथे कस रे बुधारू तोर ददा ह मोर घर नौकर लगे हे, अउ तैंहा बुजा मोर पारटी ल छाड़ के दूसर के झंडा-बिल्ला धरे घुमत हस। बुधारू ह मुंहू मटका के कथे-मोर ददा ह तो लगे हे न तोर घर नौकर, मेहा थोरे लगे हों। में कहूं आंव, कहूं जांव, तोला काय करना हे। ले न मेहा तोरे परचार करहूं, फेर मोर बर तोर बेनर झंडा के बांचे कपड़ा के एक ठन कुरता अउ चड्डी बनवा दे। अउ फेर अभी तो निही, अवइया चुनई म जब मेहा बड़का बाढ़ जाहूं तहंले वोट घला बस तुहिच ल दे हूं।
फेरू मंउल कथे-वाह रे रेमटा बुजा, तंय तो मोरो ले हुसियार हो गेय, कब तेहा बड़का बाढ़बे त कब मोला वोट देबे। मुड़ डोलावत बुधारू कथे- हां तोला बिसवांस नइ होइस न मोर बात के। तुमन कइसे मार ढिंढोरा पिटत रथो, ए काम करबो, वो काम करबो सिधवा जनता मन तुंहर बात ल बिसवांस घला कर लेथय। आज मेहा नानुक जिनिस मांगत हों अउ आगू चुनई म वोट दूहूं काहत हों। तेकर तोला बिसवास नइ होवत हे। हमर बात ल भले तुमन झन पतियाव, फेर हमन तुंहर बात ल जल्दी पतिया लेथन। हमन तुंहर कस लबरा नोहन।
बुधारू के बात सुके फेरू मंडल अकबकागे वोहा सोंचे घला नइ रिहिस होही कि फेरू मंडल ह गांव के एक झन मंझला किसान आय। खेती-किसानी के बात कमती अउ नेतागिरी एती-वोती के बात ल जादा जानथे। उहिंचे पहरू पटेल ह घला फेरू मंडल ले कमी नइए। फेरूमंडल घर के देवाल म कोनो दूसर पारटी वाला मन अपन चुनाव छप्पा छाप दिन। फेरू मंडल देखिस ते वोकर एडी क़े रिस तरूवा म चढ़गे। अपन नौकर अघनू ल बला के कथे-अरे अघनू, ए हमर घर के अउ पारा-परोस के देवाल मन म जतका लाल, घूरू म नाव छप्पा लिखाय हे, ए सब ल लिप-पोत के अभिच तुरते मेटा दे। मालिक के हुकुम पाके अघनू ह छुही माटी घोरिस अउ सब ल सरमेट्टा लिपे लगिस। वोतके बेरा वोती ले आगे पहरू पटेल ह अपन पारटी के नाव छप्पा ल मेटत देखके अघनू ल कथे-कस रे अघनू, काबर मेटत होबे ए सब लिखाय हे तेला रे। अघनू कथे मालिक ह जइसन किहिस तइसन करत हों ग पटेल। पहरू कथे अच्छा, अतेक इरखा होगे फेरू ल रे, कोठ म लिखाय छप्पा ल मेटावत हे। पहरू के गोठ थोरिक फेरू मंडल के कान में परिस, धकर-लकर भितरी ले निकलिस अउ कथे हां मेहा केहे हों मेटे बर, बड़ आगे हस छप्पा वाला, जाना तोर घर के देवाल में लिखवा डार बाहिरी-भीतरी। मोर घर अउ मोर पारा म लिखे के तोला काय जरूरत हे। पहरू कथे-लिखा गेहे ते काय होगे, मेटे के सेती तहूं अपन पारटी के नाव छप्पा लिख डारते खाल्हे म। फेरू कथे- अच्छा तेहा ऊपर में लिखबे अउ मेहा तोर खाल्हे म बने हुंसियारी बघारत हस।
पहरू मने मन गुनमुनाइस, वाह रे देखमरहा रह लेले, कतका तोर देखमरी हे तेला महूं देखहूं।
बिहान दिन पहरू पटेल ह, फेरू मंडल घर जतका धान लुवइया बनिहार जावत रिहिस तेला एक-एक पैली जादा बनी देके सब ल अपन खेत म लेगे। एती फेरू मंडल ह गिस अपन खेत म, जा के देखथे ते कोनो बनिहार निही। वोकर नौकर अघनू ह एके झन एक कोन्टा म लुवत रहय। फेरू मंडल पुछथे कस रे अघनू, कहां गे सब बनिहार मन रे। अघनू कथे काला बतांव मालिक जम्मों बनिहार मन आज पहरू पटेल घर चल दिन। फेरू फेर पूछथे-कइसे सबके सब वोकर घर चल दिस रे, काय होगे तेमा। अघनू कथे-पहरू पटेल ह एकक पैली ऊपर बनी देवत हे कहिके सबो वोकरे खेत कोती रेंग दिन। खेत के धान ल देखत फेरू कथे-अइसन में तो सबो धान ह सुखा रना के खेत के खेत झर जही रे, ए तो जम्मो नुकसान हो जही। मने मन गुन-गुन के फेरू के रिस ह भीतरे भितर सुलगत रहय। मोर घर आवत बनिहार ल वोहा अपन घर लेगे, अतेक ताकत होगे पहरू के। आज तो गांव म बैठक सकेल के एकर निआव जरूर करा हूं।
सोंचत-सोंचत घर आइस फेरू ह अउ कोतवाल ल कहि दिस बैठक के हांका पारे बर संझा बेरा गौरा गुड़ी म बैठका सकलागे। सरपंच, सियान, बसुंदरा किसान सबो आय हे। सरपंच कथे- ले बता ग फेरू मंडल का बात बर बैठक सकेले हस तेला। फेरू कथे- मे का बताहू ग सरपंच, उही पहरू ल पूछव, काबर मोर घर आवत बनिहार मन सन अपन खेत म लेगे तेला। पहरू कथे-मेहा ककरो हांथ ल धरके तिरत थोरे लेगे हंव। महूं ल जरूरत रिहिस तेकर सेती एकक पैली जादा देहूं केहेंव, तब सब झन मोरे घर चल दिन। फेरू कथे- अच्छा, तेहा बड़ धन वाला हो गेय, अउ मोर खेत के धान खेत सुखाके झरत हे तेकर नुकसानी कोन सहे। तेहा जान सुन के अइसने करे हस, तोर सहिं देख मरहा तो कोनो नइए।
पहरू कथे-देखमरहा मेहा नो हो, ते हरस, वो दिन ते हा मोर कोठ म लिखाय नाव छप्पा ल कइसे मेटवा देय। सबो बात ल सुनके गुनत सरपंच ह कथे अच्छा तब ए झगरा ह चुनाव के सेती आय। इही पाय के कथों कोनो भाई कहूं पारटी ल वोट देव, फेर गांव म तुहिं-तुहिं मन लड़ई झगरा झन करव। सरपंच आगू कथे- अच्छा पहरू तेहा फेरू घर के बनिहार ल अपन घर लेगे हस तेकर सेती तेहा पहिली माफी मांग। अतका सुन के बैठक में बइठे आठ दस झन बनिहार मन उठगे अउ कथे-पहरू पटेल ह काबर पहिली माफी मांगही ग सरपंच, वोकर काय गलती हे। हम बनिहार मन ल जिहंचे एक पैली जादा मिलिस उहिंचे चल देन। हम काकरो घर बंधाय थोरे हन। एमन चुनई के नाव लेके अपने-अपन इरखा, दोष अउ झगरा लड़ई में मरत रथे। अइसन में कोनो के होय नुकसान तो होबेच करही। बनिहार मन के बात ल सुन के सरपंच कथे सिरतोन बात ल काहत हो तुमन, गलती कोनो के नइए। एहा इंकार भीतरे-भीतरे घमंड अउ एक दूसर ऊपर इरखा करे के फल आय सरपंच आगू किहिस फेरू मंडल अउ पहरू पटेल दूनों झन माफी मांगों अउ चुनई के नाव लेके कभू झगरा नइ होवत कहिके किरिया खाव।
फेरू मंडल अउ पहरू पटेल दूनों झन हाथ जोड़ के माफी मांगिन। सरपंच ह फेर किहिस, अब एक बात हे फेरू मंडल तोर खेत के धान ह सुखा के झरत हे, एक काम कर तहूं ह एकक पैली जादा बनी दे, आधा बनिहार मन तोरो मे जही अउ आधा मन पहरू के म जही। बनिहार मन कथे हां सरपंच ह बने काहत है, हम दूनों घर जाबो अउ दूनों के काम ल करबो। दूनों के काम एक संग हो जही।
अइसन ढंग ले समझौता होइन तब झगरा ह माढ़िस अउ अपन-अपन काम बुता निपटाइन। अइसन होथे गांव गंवई के चुनई अउ झगरा लड़ई ह।
-पुनूराम साहू ‘राज’
मगरलोड
जिला धमतरी (छग)
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
आजकल जेती देखबे तेती एकेच ठन गोठ चलते हे। जगा जगा जनाकारी होवत हे। नान नान लईका मन ल घलो पापी मन नई छोड़त हे अऊ सरकार ह एमन ल फ़ांसी म चढातीस त बचाए म लगे हे। अऊ घटना के विरोध करईया मन ल मंत्री मन ह कुकुर कहत हे त घटना के साथ देवइया मन ल गोद मा बइठावत हे।
तभे त श्यामलाल ह कहत रीहिस घोर कलजुग आ गे हे बाबू, देख ताक के रहीबे। ते हा अब्बर गुस्सेलहा हस्। ईमान धरम ल गठिया के राख ले। ए मन त राम ल धोखा देवईया हे त तोला कब धोखा दीही तेन ला पार नई पाबे। अब्बर हिन्दू हिन्दू कहात रेहेस। लुटेरा निकल गेस। बांधा तरीया खेत खार दैइहान-गोठान कुछु नई बांचे हे।
सरकार के काम जनता के सेवा करना हे फ़ेर इंहा त धंधा करे लग गे हे। धरम-करम के त ठीकाना नई हे। धर परिवार ह त संभले नई संभलत हे त राज का संभाले सकही। तैं बुजा हिन्दु-हिन्दु करत मरत रहिथस। आदिवासी मन ह हिन्दु नो हे के सतनामी मन ह हिन्दु नो हे। सबके बारा ल बजा दे हे।
आजकल सियनहा मन के इहीच गोठ हे। ऊंखर मन तीरन कुछ कामेच नइ हे। कुछु लफड़़ा होईस सरकार के हाथ धो के पीछू पड़ जथे। कहे रहेवं न। देख वइसनेच होईस्। बताए रहेव न एमन ह खाली पइसा कमाए मा लगे हे।
अब सिअनहा मन ल कोन समझा के आश्रम म आदिवासी लइका मन संग जेन काम होए हे ओमा सरकार के कोनो गलती नइए। अब जनकारी सामने आए हे त कानून ह अपन काम करबेच करही। अउ आजकल मीडिया घलो ह तील के ताड़ बनाथे तेखर सेती त लईका मन ल लुकाए जात हे। अरे भई तुरते तुरत थोड़े फ़ांसी मा चढा दीही, लेकिन कोनो समझबे नई करय।
सियनहा मन ल त बस सरकार ल कोसे के बहाना चाही अतेक बर राज हे हर जगह किसिम किसिम के अपराध होवत हे। जम्मो डहार देखे ल पड़थे। फ़ेर घर परिवार कोती घलो त देखे ल पड़थे। फ़ेर घर परिवार कोती घलो त देखे ल पड़थे। कुछ कांही होत फ़ेर इहीच मन ह कही, ए दे घर ल नई संभाल सकत हे, अउ राज ल संभाले ल चले हे।


text:
सोनपुर गांव म संभू अउ महादेव नाव के दू भाई रिहीस। दोनो भाई ह गांव के बड़का किसान रिहीस। संभू ह दोनो घर के सियानी करे, ओकर परवार म गोसइन भगवंतिन, ओकर भाई महादेव अउ भाईबहू सांति। संभू के एको झिन औलाद नइ रिहीस। महादेव के दू झन औलाद हे एक गोपाल अउ दूसर बाली। संभू ह अपन भाई ल भाई नही अपन बेटा माने इही बात म संभू के गोसइन भगवंतिन ह जलन मरे।
संभू अउ भगवंतिन के बीच बात-बात म ताना कसी होवत राहय। गोपाल ह गांव रइ के खेती किसानी के काम ल करे अउ बाली ह साहर म पढ़ाई करय।
उहिच गांव म महादेव के लंगोटिया संगवारी रिहीस। निच्चट गरीब रिहीस ऊपर ले बिमारी घलो घेरे रिहीस। एक दिन अपन जवान छोकरी ल छोड़ के बितगे। संगी के मरे के बाद ओकर बेटी किसना ल अपने घर लान लिस। अब गोपाल अउ किसना ह मिल के घर दुवार के काम ल करे। हांसी खुसी ले दिन कटत रिहीस।
एक दिन भगवंतिन के भाई के बेटा अउ बेटी ह अपन फुफू घर रेहे बर आथे। भगवंतिन के भतिजा ह गजब अनदेखना रिहीस। संभू ह गोपाल ल बेटा-बेटा काहत रहे ल भगवंतिन के भतिजा मन ल सहे नइ जात रिहीस। ओमन तो इही मंसा लेके आय रिहीस कि अपन फुफू के एको झन औलाद नइ हे सबो चिज बस ल हथिया लेबो। भगवंतिन घलो वोकरे मन के बुध म आगे।
भगवंतिन अउ ओकर भतिजा दोनो झन मिल के घर के बटवारा करा देथे। महादेव के छोटे बेटा बाली घलो सहर ले पढ़ के गांव आगे रिहीस। बाली अउ भगवंतिन के भतिजा दोनो झन साहर म संगे पढ़य ते पाय के दोनो झन के बने जमत रिहीस। बांटा होइस त बाली ह अपन दाई ददा ल छोड़ के वोकरे मन संग होगे। बाली ह वोकरे मन के सिखान म अपन भाई ले बाटा ले डरिस।
बाप के बाटा के भाड़ी नइ रूंधाय रिहीस ओकरो मन के बाटा होगे। किसमत घलो एकउहा ओकरे उपर रिसागे। दोनो भाई के बाटा के बाद महादेव के तो सुध बुध हरागे। गांव के पंचइत ह ओकर मन के बाटा करइस। बाटा के बाद तुरते बाली के बिहाव होगे। महादेव घर म बीमार परे हे अउ बाली के बिहाव होवथे। महादेव ह बीमारी म मरत हावे अउ बाली के भावंर परत हाबे।
गोपाल घेरी-बेरी दोनो के नता ल जोरे के उदीम करथे फेर भगवंतिन अउ ओकर भतिजा ह हमेसा नता ल टोरे के काम करय। गोपाल के बिहाव देखे के महादेव ल आखरी इच्छा रिहीस। गोपाल के बिहाव देखे के संभू ल घलो आस रिहीस। गोपाल अउ किसना ह उंकर मन के इच्छा ल पुरा करथे। जब ले बाटा होय हे दोनो के घर म परदा रूंधागे हे। परदा के ए पार संभु अउ वो पार महादेव रो रो के अपन दिन ल कांटे।
बिहाव के बाद बाली ह नौकरी करे बर बाहिर चल देथे। भगवंतिन ह अपन भतिजा के बुध म रेंगथे। भतिजा ह ओला जोंख असन चुसत हावे। कोरा कागत म दसकत करवा-करवा के ओकर सबो चिस बस ल अपन नाम करा लेथे। संभु बरजथे तभो ले भगवंतिन नइ माने। दसकत वाला कागत ल धरके भतिजा ह सहर भाग जथे।
अपन तो भागिस संग म घर अउ खेत ल घलो बेच बुचाके संभु अउ भगवंतिन ल कंगला कर दिस। भतिजा अउ भतिजिन दोनो मिल के फुफू के घर दुवार ल बरबाद कर दिस। सबो चिज बस ल लुटाय के बाद भगवंतिन ल चेत अइस कि कोन अपन अउ कोन बिरान। आखिर म गोपाल अउ महादेव ह वोकर घर अउ खेत ल बचा के फेर एक के एक होगे।


text:
श्रीयुत् लाला जगदलपुरी जी के छत्तीसगढ़ी गजल – का कहिबे?
मन रोवत हे मुँह गावत हे का कहिबे
गदहा घलो कका लागत हे का कहिबे?
अब्बड़ अगियाए लागिस छइहाँ बैरी
लहँकत घाम ह सितरावत हे का कहिबे?
खोर-खोर म कुकुर भूकिस रे भइया
घर म बघवा नरियावत हे का कहिबे?
छोंरिस बैरी मया-दया के रद्दा ला
सेवा ला पीवत-खावत हे का कहिबे?
चर डारे हे बखरी भर ईमान ला
कतका खातिस पगुरावत हे का कहिबे?
सावन-भादों बारों मास गरिबहा के
लकड़ी-कस मन गुँगुवावत हे का कहिबे?
लाला जगदलपुरी
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in Chhattisgarhi Gazal
, गज़ल
and tagged Lala Jagadalpuri
. Bookmark the permalink
.


text:
- Views 0
- Likes 0
का बतावंव बेटा, मोरो टुरा हा तोरेच कक्छा या पढ़थे रे। फेर ओ हा पढ़ई-लिखई मा कक्छा म दूसरइया नंबर मा हे अउ तयं पहिली नंबर मा। त मोर कोनहो जेवनी हाथ के अंगूठा ला कटवा देतेंव, ते मोर टुरा हा कक्छा मा पहिली नंबर मा आ जातिस रे।
गुरु पूर्णिमा के दिन रिहिस। गुरु हा अपन जम्मो शिष्य मन ला दिक्छा देवत रिहिस अउ जम्मो सिस्य मन हा गुरुजी ला मुंह मांगा दक्छिना देवत रहय। अइसने मा एक झन शिस्य आघू मा आइस अऊ कहिस-
गुरूजी मय तोर शिस्य अंव अऊ तोर आघू मा मोर पूरा तन अरपन हे। कहिबे ते तुरते अपन मुंड़ी ल तो आघू म काट के दे देहूं।
गुरूजी- नहीं बेटा! अतेक लऊहा मर जाहूं कहिके झन सोंच रे।
शिस्य- काबर गुरूजी?
गुरूजी- काबर कि मय तोला भुगता-भुगता के मारहूं रे। तोर तन ला कुटी-कुटी मा कटवा-कटवा के मारहूं सोंचे हंव रे। अतेक लऊहा झन कर।
(शिस्य थोकन डर्रा जाथे अऊ अपन मुंड़ी ला निहार लेथे। तइसने मा)
गुरुजी- बेटा, सबले आघू तय अपन जेवनी हाथ के अंगूठा ला काट के दे।
शिस्य- नहीं गुरूजी, मोर जेवनी हाथ के अंगूठा ला झन मांग। येकर बदला मा अऊ कोनो दूसरा ला मांगले। मोर जेवनी हाथ के अंगूठा ला झन मांग। मय नई दे सकंव।
गुरुजी- (गुस्सा के) नहीं मोला चाही ते तोर जेवनी हाथ के अंगूठा अऊ कुछु दूसरा नई।
शिस्य- (मने मन मा खुश होके) का कहेस गुरुजी, आप मन ला चाही ते जेवनी हाथ के अंगूठा चाही अऊ कुछु नई चाही?
गुरुजी- (जोरदार गुस्सा के) नई चाही। तोर जेवनी हाथ के अंगूठा चाही अऊ कुछु नई।
शिस्य- (खुस होगे अऊ अपन जेवनी हाथ ला देखावत कहिथे) गुरूजी, मोर तो जेवनी हाथ के अंगूठा नई हे।
फेर आप मन हा परन घलो कर डरे हव कि जेवनी हाथ के अंगूठा के बदला अऊ कुछु नई लेवव। अब तो मय बोचक गेंव।
गुरूजी- (भारी गुस्सा होईस फेर अपन मन मा धीरज धर के पूछिस) कहां गे रे, तोर जेवनी हाथ के अंगूठा हा?
सिस्य- का बतावंव गुरूजी मोर किस्सा ला, का बतावंव।
हमर घर मा एक ठन कुकुर पोसे हन। जेला रोज बिहिनिया संझा एक पाकिट दूध अऊ एक पाकिट ब्रेड देथन।
शनिवार के दिन मय संझा कन तीन पाकिट दूध अऊ ब्रेड लेंव। रविवार के बिहिनिया, एक पाकिट दूध अऊ एक पाकिट ब्रेड।
सोमवार के दिन बिहिनिया ले बांचे दूध अऊ ब्रेड ला देहूं काहत रहेंव। वइसने मा सुनेव कि आज राजधानी बंद हे।
तुरतें घर तीर के किराना दुकान मा जा के पूछेंव। भईया दूध, ब्रेड हावय का?
दुकानवाला कहिस- ब्रेड हावय, दूध नई हे।
अब का करतेंव, दूध नई हे कहिस ते एक पाकिट ब्रेड ला लानेंव अऊ बांचे वाला एक पाकिट दूध मा पानी मिलाके कुकुर ला देवत रहेंव। तइसने मा कुकुर हा मोर जेवनी हाथ के अंगूठा ला चाब दिस।
अब मय थोरहे जानत रहेंव कि कुकुर हा मोला दुध मा पानी मिलावत देखे हावय। कुकुर हाथ ला चाबिस ते ऊही करा झल्ला के बईठगेंव।
मोला झल्ला के बइठे देख बाबूजी पूछिस- का होगे रे।
मय कहेंव- कुकुर चाब दिस।
बाबूजी कहिस- चल बेटा तुरते डॉक्टर कर जाबो अऊ बने इलाज ला कराबो। अउ दूनो झन चल देन सरकारी अस्पताल। सरकारी अस्पताल मा गेन, ते डॉक्टर नई रिहिस। बाबू मोला अस्पताल मा बईठादिस अऊ घर के तीर मा एक झन मंत्री जी रहिथे तेकर कर चल दिस।
(मंत्री जी, बाबूजी ला देखके)
मंत्री जी- कइसे आना होईस दाऊ जी। सब बने-बने हे ना?
बाबूजी- का बने-बने ला कहिबे भईया जी।
मोर टुरा ला कुकुर चाब दे हे, ते थोकन डॉक्टर ला सस्ता अऊ अच्छा इलाज करे बर कहि देतेंव कहिके आय रहेंव।
मंत्री जी- हव ठीक हे, मय तुरते कहि देथंव।
(मंत्रीजी पी.ए. डाहर ल देख के, पी.ए. डॉक्टर ले मोर संग बात करवा)
पी.ए.- हव सर।
(पी.ए. डॉक्टर ला फोन लगाथे। ट्रिन ट्रिन… ट्रिन ट्रिन… ट्रिन ट्रिन…।)
डॉक्टर- हलो…।
पी.ए.- हां डॉक्टर साहेब, मंत्री जी आप मन ले बात करना चाहत हे।
(पी.ए. फोन ल मंत्री जी ला दे देथे।)
मंत्री जी- हां डॉक्टर साहब!
डॉक्टर- हां सर।
मंत्रीजी- वो… आप मान के अस्पताल मा कुकुर चाबे वाला लइका गे हावय ओकर बने अच्छा अउ सस्ता इलाज ला कर देबे।
कोनो पइसा के कमती पड़ही तो हमर ले लेहू।
डॉक्टर- नई साहब, पइसा के जरूरत नई हे मय अच्छा अउ सस्ता इलाज कर देहूं।
मंत्री जी- ठीक हे डॉक्टर! धन्यवाद।
(अउ फोन ला मढ़ा देथे। येती अस्पताल मा)
डॉक्टर- कोन हरे, कुकुर चाबे वाला मरीज?
मरीज- मय हरंव साहेब।
डॉक्टर- कदे कर ला चाबे हे कुकुर हा?
मरीज- (जेवनी हाथ के अंगूठा ल देखावत) ये दे ला चाबे हे साहेब।
(डॉक्टर देख के ठीक हे कहिस अउअपन कैंची मा जेवनी हाथ के अंगूठा ला काट दिस।)
मरीज- आ… आ…! ये ददा गा।
बाबूजी- ये का कर देव डॉक्टर आप मन?
डॉक्टर- इलाज।
बाबूजी- ये कईसन इलाज आय?
डॉक्टर अच्छा- अच्छा अउ सस्ता।
बाबूजी- (ऐडी क़े रीस तरवा मा चढ़ाके) मय तोर शिकायत थाना मा करहूं।
डॉक्टर- जाबे ते जा थाना, मोला का हे। मंत्री जी किहिस अच्छा अऊ सस्ता इलाज करे बर। कुछु होही ते मंत्री जी कर जाहूं। जाबे ते जा थाना, मोला काय करे बर हे।
(ओतकी बेरा एक झन नर्स अइस अउ मोला पांच सूजी लगाईस)
(बाबू जी तुरते थाना गिस अउ जम्मो किस्सा ला बताइस थाना ले एक झन हवलदार अउ एक झन महिला पुलिस वाली आईस।)
महिला पूछिस- (पूछताछ बर) तय आस कुकुर चाबे वाला मरीज।
मरीज- हव साहब मय अंव।
महिला पुलिस- कइसे होईस तोर ये हाल?
मरीज- का बतावंव साहब! सरकारी अस्पताल के हाल। डॉक्टर मन के चाल। डॉक्टर आईस अउ मोर जेवनी हाथ के अंगूठा ला काट दिस।
(महिला पुलिस वाली मरीज के गोठ ला सुन के कहिस- हवलदार ये टुरा ला थाना मा ले जा के धांध दव, काबर कि ये जरूर नर्स संग छेड़खानी करे के कोसिस करसि होही। तभे डॉक्टर ऐकर अंगूठा ला काटिस हावय। हवलदार हव कहिके मोला थाना मा अउ कैदी मन संग धांध दिस।)
कैदी- कइसे भईया, काय गलती करे हस?
मय कहेंव- कुछु नहीं।
(वो कैदी हा अउबाकी कैदी मन ला बलाके मोला बदबदऊआ मारय अउ कहय- कुछु गलती नई करे हंव कथे।)
कैदी मन मोला मारत रिहिस तेला एक झन प्रहरी हा देखिस अउ आके छोड़ाईस अउ बड़े साहब ला कहिके मोला थाना ले भेज दिस।
मय बदबदऊआ मार मा सिहर गे रेहेंव अउ मोर कुरता घलो चिरागे रिहिस, एकोच कन रेंगे नई सकत रहेंव।
मय थोकन सुरताहूं कहिके अपन सांफी (गमछा) ला रद्दा के तीर मा जठायेंव अउ बइठगेंव। रद्दा मा जम्मो अवइया-जवइया मन मोला देखके मोर जठाये सांफी म चिल्हर पइसा ला फेंके।
मय गुणेंव, ये मन पइसा ला मोर कर काबर फेंकथे कहिके। फेर थोकिन देर बाद म जानेंव मैं ह मंगइया कस दिखत हंव।
अब मय मंगईया नो हंव कहिके बताहूं कहे बर पइसा फेंकइया मन ला कहेंव- ‘दाई ददा हो मय मंगईया नो हंव, भईया हो मय मंगईया नो हंव।’
‘मंगईया नो हस त का दानी अस जी, चिरहा कुरता वाले।’
मजकिहा मन के ठिठोली ला सुनेंव, ते मोर जीव करला गे अउ जोर-जोर ले गोहार पार के कहंव- ‘दाई-ददा हो मय मंगईया नो हंव, दीदी-भईया हो मय मंगईया नो हंव।’
मोला रद्दा मा गोहार पारत सुनके पागल अस्पताल के कम्पाउंडर मन मोटर धरके अईस अउ मोला मोटर मा चघा के पागल अस्पताल मा भर्ती कर दिस। मय दू महिना ले पागल अस्पताल मा पागल मन संग भर्ती रहेंव।
मोर बाबूजी सुनिस कि मय पागल अस्पताल मा भर्ती हंव ते तुरते आईस अउ डॉक्टर के हाथ-पांव जोड़के मोला घर लानिस।
गुरुजी- त कइसे रे बेटा, अतका तोर संग दुख बितिस अउ स्कूल मा खबर घलो नई करेस।
शिस्य- खबर करिस गुरूजी, खबर करिस बाबूजी हा। फेर प्राचार्य जी हा बाबूजी के गोठ ला मानबे नई करिस अउ बाबूजी ला कहिस- तय हर महिना के महिना मोला पांच सौ रुपया देबे। तब मय तोर टुरा के नाम ला नई काटंव अऊ रोज के रोज ओकर हाजरी चघावत जाहूं। त हर महिना के महिना पांच सौ रुपिया प्राचार्य ला देवय।
फेर गुरूजी, मोला ये समझ मा नई आवत हे कि तय काबर मोर जेवनी हाथ के अंगूठा ला दक्छिना मा मांगेस। कुछु दूसरा अंग ला काबर नई मांगेस।
गुरूजी- का बतावंव बेटा, मोरो टुरा हा तोरेच कक्छा मा पढ़थे रे। फेर ओ हा पढ़ई-लिखई मा कक्छा म दूसरइया नंबर मा हे अउ तय पहिली नंबर मा। त तोर कोनहो जेवनी हाथ के अंगूठा ला कटवा देतेंव, ते मोर टुरा हा कक्छा मा पहिली नंबर मा आ जातिस रे।
सिस्य- (बड़े विनय भाव मा) ठीक हे गुरुजी, ठीक हे। मय तो अपंग हंव अब तो आप मन खुश हावव ना। फेर हां गुरूजी, मय आप मन ला धर्मराज कस बरोबर ज्ञान के देवइया समझत रहेंव। फेर आज आप मन अपन असली रूप ला देखा देव।
फेर देखो गुरूजी, जब तक आप मन जइसे सुवारथ मा भरे गुरूजी रही, तब तक ये दुनिया के अज्ञानता दूर नई हो सकय। काबर कि गुरुजी तो केवल दिया कस अंजोर देवइया होथे, सच के रद्दा मा चले बर रद्दा देखइया होथे। चलना अउ जलना, तो शिस्य ला पड़थे।
भोलाराम साहू ‘दाऊ’
ग्राम व पोस्ट हसदा-2
थाना अभनपुर, जिला रायपुर


text:
कोकडा कस देह उज्जर, करिया हे मन ।
आनी बानी के बाना, धरय छन-छन ।।
घेरी बेरी बदलय, टेटका कस रंग ।
कोनो नई जांनय इंखर ठंग ।।
हाथ लमाए हस, छुए बर अकास ।
अंतस म छल-कपट सुवारथ सत्यानास ।।
जनता के सुख दुख ले इनला का लेना ।
अपन मतलब के छापत हे छेना ।।
मेंछा ल अंटियावत हे, बांधे हे फेंटा ।
देस के बारी ल चरत हे नेता ।।
आनंद तिवारी ‘पौराणिक’
महासमुंद
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
- Views 0
- Likes 0
फिदा बाई छत्तीसगढ़ के नाच-गान म पारंगत देवार जात के बेटी रहिस। देवार डेरा म जनम के खातिर फिदा बाई बचपन ले अपन डेरा संग गांव-गांव घूम-घूम के नचई अउ गवइ करय, ओखर संग ड़ेरा के बड़े महिला मन तको नाचय-गावंय। देवार डेरा के पुरूष मन बाजा बजावंय अउ महिला मन नाचय, दाउ-गौंटिया अउ बड़े किसान के घर म नाच-गा के इनाम मांगय। फिदा बाई अपन डेरा म सबले सुन्दर अउ कोइली जइसे कंठ वाली रहिस ओखर सोर चारो मूड़ा बगरे लागे रहिस। इही समे मा नाचा के पुरोधा दाउ मदराजी ह फिदाबाई के गुन ला देख के अपन रवेली नाच पार्टी म सामिल कर लीस। दाउ मंदराजी अपन गम्मत मन म फिदा बाई मेर एक्का-दूक्का पाठ कराये लागिस।
फिदा बाई अपन पारंपरिक देवार नाच-गान के संगें संग नाचा म तको काम करते रहिस। डेरा के रीत के अनुसार फिदा के छुटपन म रोहित कुमार संग बिहाव होगे रहिस। फिदा बाई 24 साल के होवत-होवत चार झिन लइका के महतारी तको बन गे रहिस फेर ओखर रूप म कोनो अंतर नइ आये रहिस। रोहित कुमार संग फिदाबाई के खटपट अड़बड़ दिन ले चलत रहिस। फिदा बाई अपन कला के साधना, लइका के पालन पोसन अउ पति के सेवा सुसुरवा संग ख्टरपटर ले हलाकान रहिस। रोज रोज के मनमुटाव ले हार खा के सन 1966 म फिदा बाई रोहित कुमार ले अलग होगे। अउ लालूराम के रिंगनी नाचा पार्टी म सामिल होगे, रिंगनी नाचा पार्टी म तबके बड़े नामी गम्मतिहा मदन निषाद संग लालूराम के गम्मत के सोर चारो मूड़ा रहिस। फिदा बाई रिंगनी नाच पार्टी म परी के काम करे लागिस त रिंगनी नाच पार्टी के परसिद्धी अउ बाढ़गे।
अपन जिंदगी ला गम्मत बरोबर मनइया फिदा बाई हमर पारंपरिक नाचा के पहिली महिला कलाकार ये। येखर पहिली नाचा म पुरूस मन हा महिला के पाठ करंय, पुरूस मन ह परी, नचकरहीन बनय। फिदा बाई समाज के ठेकेदार मन के विरोध अउ हासी उड़इ ला अनदेखी करके, ताना मरइया मन ला भुलाके नाचा मा अपन अइसे जघा बनाइस के ओखर नाम हा अमर होगे। फिदा बाई रिंगनी साज के संगें संग दूसर नाच पार्टी मन म तको काम करे लागिस अउ कुछ समे तक अपन नाचा पार्टी तको बना ले रहिस फेर नाचा म रमे रहिस। फिदा बाई के नाचा म आये के पाछू महिला मन के नाचा म आये के रद्दा खुल गे ओखर बाद कई झिन महिला मन नाचा म आइन अउ अड़बड़ नाव कमाइन।
हबीब तनवीर जी जब नाचा के कलाकार मन ला एक-एक करके छांट-निमार के अपन संग लेगे लागिस त लालू राम संग फिदा बाई ला तको हबीब तनवीर जी ह लेगे। हबीब जी के अड़बड़ अकन नाटक म फिदा बाई ह महिला के माई पाठ करिन। अपन नाचा के दिनन ला सुरता करत फिदाबाई हा कहय के जब हम नाचा म काम करन त गांव के पढ़े-लिखे मन हमला हीन समझंय, नचकरहीन अउ परी के रूप म हमर हांसी उडाये जावय। अब नाटक म हमर अलगे सम्मान अउ आदर हावय।
फिदा बाई के लोककला बर समरपित जीवन बर संगीत नाटक अकादमी पुरस्कार देहे गीस, तहां तुलसी सम्मान तको देहे गीस। हबीब जी के चरनदास चोर ले लेके हिरमा के अमर कहानी तक जम्मो नाटक म फिदा बाई काम करिस। मिट्टी के गाड़ी म फिदा बाई ल बसंत सेना के पाठ करत देख के फिलिम कलाकार रेखा ह गदगद होगे अउ अपन ओला पोटार के बहुत बड़ई करिस।
संजीव तिवारी


text:
परम सकलकरमी नेता जी राम-राम अरे! मैं तो फोकटे-फोकट म आप मन ल राम-राम लिख पारेंव। आप मन तो राम ल मानबे नई करव। राम-रावन युद्ध ल घलो नई मानव। तेखरे सेथी येहू ल नई मानव के ‘रामसेतु’ ल राम हर बनवाय रहीस। तुमन तो ये मानथव के रमायेन हर सिरिफ एकठन ‘साहित्य’ आय। कोनों परलोखिया बिधर्मी मन तुम ल अइसने हे बोलीन अऊ तुमन मान गेव नेताजी? खुरसी खातिर न? परदेसिया मन ला खुस करे खातिर, पइसा बनाय खातिर, ये सब खातिर। तब फेर ये जनता के आस्था का चीज ये?
बिसवास का चीज ये? अब मोला समझ म अईस। नेताजी के हमर ‘सोन चिरइया’ हर घेरी-बेरी काबर बिदेसिया मन के गुलाम बनीस। तुंहर सरीखें ‘देशभक्त’ मन के कारन? आय न? बलिहारी नेताजी।
अब जब चुनई हर लकठियईस, तब तुमन ल लगीस के तुमन तो ‘दही के भोरहा मा कपसा ल खा पारेव।’ ‘राख के भोरहा म अंगरा ल छू परेव।’ तुम्हार हालत सांप छछूंदर कस होगे नेताजी। न उगलत बनत हे न लीलत। तुंहला पता हे के आदि भंवर के छाता में, नई तो दंतैया के घारा में हाथ डारहूं त पानी बूडे नई बाहंचव। तेकरे सेती तुमन पलटी मार देव। तुमन बोले लगेव के राम तो होय हे, फेर रामसेतु ल तो लंका ले लहुटत बखत ओ ह खुदे टोर दे रहीस हे। तुंहर दोगलापन म गजब के खबसूरती हे नेता जी। बिधानसभा के चुनाव तो निपटगे। लोक-सभा के चुनई होत तक इही चोला ल पहिरे रहव। तहां पाछू फटाक ले रंग बदल लेना। ठीक हे? नेता जी! तुम्हार कोंवर-कोंवर चरणारबिन्दु, मखमल ल छोंड़ के अऊ कुछु मा नई रेंगव, कहिथे। फेर अभी चुनई के सीजन चलत हे। तेखर सेती तुमन पाछू बछर भर होगे, पद खातिर पद जातरा करत हव। अभी तकलीफ उठाहू तभे तो मलई खाहू भई! अभी तुमन हमर जइसे गरीब गुरबा के झोपड़ी म आ के हमर बाल-गोपाल मन के रेंमट पोंछत हावव, हमर चटनी-बासी खावत हावव, भले पाछू कोती जा के उछर-बोकर देत होहू। तभे तो बोट पाहू भई। ये अलगे बात ये के, पद पा जाहू तहां पांच बछर तक हमर गली म तको खुसरे बर तुंहला पछीना छुटही। काबर कि तुमन बोट मांगेबर नौटंकी ल करथव। हमर दु:ख-पीरा सुनें के नांव म, तुमन ल पोचक्की मारथे। चुनई जीत के, हमार नेता बनके, पाछू तुम रजधानी म जा के चमचमा के बइठ जाथव। हमर पारा मा दिखबेच्च नई करव। इही ला कथें-’नाम ग्रामीण बैंक, अऊ अस्थापना सहर में।’
नेताजी! ओ दिन तुमन बोलेव कि तुम दू जघा ले चुनई लड़हू। ठीक करहू। जब एक जघा के जनता तुंहर ऊपर भरोसा नई करय, तब तुमन काबर ऊंखर ऊपर भरोसा करहू? दू जघा ले चुनई लड़बे करहू। जऊन जनता तुंहर ऊपर भरोसा नई करत हे, ऊंकर मिहनत के पइसा घेरी-बेरी के चुनाव म फेंकात रहय, तुंहर का जाही? हां, एक ठन तुमन जबड़ गलती कर डारेव। जनता हा महंगई के चक्की म पिसावत हे, अऊ तुमन ये बोल देव के-’हमारे पास कोई ऐसा बटन नहीं है जिसको दबाने से महंगाई कम हो जाय।’ नेताजी, भले तुंहर करा अइसन कोनों बटन नई हे, फेर जनता करा एक ठिक बटन हावय ‘बोटिंग-मशीन’ के बटन। जनता जब ये बटन ल चपक दिही न तब तुंहर कीम्मत कानी-कउड़ी के नई रहि जाही। तुंहर ‘महंगाई’ ल जनता एकदम ‘सस्ता’ कर दिही तब तुंहर अइरसा-बोबरा कस फुले मुंहु हर पोचक के तुतरू कस हो जाही। तुंहर मखना-कोंहड़ा कस फुले पेट हर ओसक के दुहनी कस हो जाही। तब तुमन जनता के किस्मत के बटन चपके के लइक नई रह जाहू। मुहुंला जादा झन फरकाय करो। अलहन हो जाथे।
नेता जी! यदि अलहन हो गे तब? माने तुमन चुनई हारगेव तब? का थोथना ओरमा के कलेचुप बइठ जाहू? नहीं-नहीं, मैं नई मानंव। जब तुम्हार कनिहा टूट जाही तब तुम दूसर के कनिहा झोझकाय के जुगाड़ करहू। फेर सुरता राखहू नेता जी दूसर ला पनिहाने वाला दाऊ के पनही, कभू-कभू दाऊच के मुड़ी म गिरथे। नेता जी! तुंहर ‘गरीब-परेम’ संसार-प्रसिद्ध हे। आपमन गरीब मन ल अब्बड़ परेम करथव। तेखरे सेती आप मन गरीबी ल नई हरावव। काबर कि हटे ले आपमन ल अइसे तकलीफ होही जइसे बोरिंग के सुखाय ले घर वाले मन ल होथे। गरीबी हटही तब गरीब नई रहीं त आप मन परेम काकर संग करहू? भगवान करय आपके परेम सदा हरा-भरा रहय। इही परेम हर आपके घर परवार ला हरा-भरा राखय।
तुंहर ‘दलित-परेम’ घलो बन्दना के योग्य ये नेता जी। आप मन दलित मन संग भी अघात परेम करथव। जऊन ‘पद-दलित’ होथें, उही मन आप ल पद म बइठारथें, तहां पाछू आप मन उन मन ल बडे मयां लगा के ‘दलित-दलित’ कहिथव। ‘पद’ आप करा रहि जाथे ‘दलित’ ऊंकर करा रहि जाथे। पाछू आपके पद चरन हर दलित मन के माथा ल मया लगा के चूमथे। ये पद-दलित-मिलाप हर देखे के लइक रहिथे नेता जी मन गदगद हो जाथे।
पद अऊ पइसा खातिर तो तुम अपना इमान-धरम तको बेच देता है। कितने में बेचता है नेता जी? अभी नई बतावव? ‘इस्टिंग ऑपरेसन’ म बताहू? ठीक हे भई हम टीबी म देख लेबो। हां, सुरता अईस। तुंहला ओ दिन टीबी म देखे रहेंव नेताजी। तुमन ‘चीयर-गर्ल्स’ ए मोर मतलब हे-’ट्वन्टी-ट्वन्टी’ देखे गए रेहेव। कस नेता जी बार-बाला मन बार के भीतर नाच के अपन पेट भरथें, अऊन हर खराब हे, तब चेलीक मोटि यारी टूरी मन, अपन उधारे दे हें म नाचथें, तऊन हर बने कइसे आय नेता जी?
मुहुं चपका गे न? नइए कुछु जुआब? नेताजी पद के लोरस मा जुच्छा पानी हो गे हे? कुरसी खातिर तुम्हार धरम, तुम्हार संस्कीरती ल अंखफुट्टा मन ललकारत हें, ओकर संग खेल करत हव। अपन पागा मा ऊंकर पांव पोंछत हावव? का इही दिन खातिर हमन तुमन ल अपन नेता बनाय हावन नेताजी? इही दिन के खातिर? मन हर करू होगे। लेव एक ठिन दोहा सुन लव: अरे-रे-रे-रे भाई रे
सादा-सादा ओंढा पहिरे हें, दिल हावय करिया हो।
कोनो दू रंग वाले, कोनो तीन रंग वाले, घेंच मा डारे हें फरिया हो॥
तुंहर प्रशंसक भकाडूराम
के.के.चौबे
गयाबाई स्कूल के बाजू वाली गली
गया नगर , दुर्ग
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
छत्तीसगढ़ी व्यंग्य
चना के दार राजा, चना के दार रानी
चना के दार राजा,
चना के दार रानी,
चना के दार गोंदली कड़कत हे।
टुरा हे परबुधिया,
होटल म भजिया झड़कत हे।
श्ोख हुसैन के गाये गीत जउन बखत रेडियों म बाजिस त जम्मों छत्तीसगढ़िया मन के हिरदे म गुदगुदी होय लागिस। गाना ल सुनके सब झन गुनगुनावंय अउ झूमरे लागंय। सन् साठ अउ सत्तर के दसक म ये गाना ह रेडियो म अब्बड़ चलिस। वो जमाना म टी. वी. चैनल के अता-पता नइ रिहिस हे। अब रेडियो नंदाती आ गे। मोबाइल, टी. वी. चैनल अउ सी. डी. प्लेयर ह छा गे हे। रोज-रोज नवा जिनिस ह आवत हे अउ जुन्ना चीज ह बिसरावत जात हे। श्ोख हुसैन के ये ददरिया ल घलो अब कोनो सुरता नइ करय।
''सरकार ह दस रूपिया किलो म चनादार दीही'' ये खबर ल आजेच्च अखबार म पढ़ेंव त वो गीत के सुरता ह दनाक ले आ गे। छत्तीसगढ़ सरकार ह दू रूपिया किलो के चाँऊर ल पहिलिच्च देवत हे। अब दस रूपिया किलों म चनादार ह घलो मिलही। माने बारा रूपिया म रोजे तिहार होही। छत्तीसगढ म भात के संग राहेर दार, तिंवरा अउ उरिद दार जादा खाये जाथे। गुजरे जमाना म जिल्लो दार अउ कुलथी दार घलो खात रीहिन हें।़ फेर चनादार ल चिखना समझ के खाथें। चनादार ल निमगा नइ खावंय। अब छत्तीसगढ़िया मन ल दार अउ चिखना के सेवाद ह एके संघरा मिलही।
अब दू रूपिया के चाँऊर अउ दस रूपिया के चनादार रांध के रोज गोहगोंह ले झड़कव। सरकार ह लोगन ऊपर बड़का किरपा करे बर जावत हे। खुसी मनावव अउ मजा लव।
मंय ह श्ोख हुसैन के गीत ल फेर सुरता करथंव। वो ह कहिथे -
''चना के दार राजा,
चना के दार रानी,
चना के दार गोंदली कड़कत हे।''
वोकर बाद म कहिथे -
''टुरा हे परबुधिया,
होटल म भजिया झड़कत हे।''
अब सोचे के बात ये हरे कि चनादार के संग परबुधिया शब्द ह जुड़े हे। भजिया घलो चनादार के बेसन ले बनथे। चनादार, भजिया अउ परबुधिया के गजब के जोड़ बने हे। सरकार ह ठंउका सोच-विचार के चनादार ल दस रूपिया किलो म देय के योजना ल बनाय हे।
एक बेर मंय ह महाराष्ट्र के तीन-चार साहितकार संगवारी मन संग बइठे रेहेंव। त एक झन ह हँसी-दिल्लगी म पूछिस - ''ये ग छत्तीसगढ़िया साहितकार, (वो मन मजाक म मोला अइसनेच कहंय।) तंय जानथस? महाराष्ट्र के बुद्धिजीवी मन बहुत हुसियार (ब्रिलियंट) काबर होथें?
मंय ह वोकर गोठ ल सुन के अकबका गेंव। थोरिक सोच के केहेंव - ''देख भाऊ! मंय ह ये सुने रेहेंव कि बंगाल अउ केरल के बुद्धिजीवी मन सबले जादा हुसियार (ब्रिलियंट) होथें कहिके। फेर तंय ह महाराष्ट्र के मन ल कहत हस। ये ह तो मोर बर नवा बात हो गे।''
नइ-नइ तोर जानकारी म कमी हे, छत्तीसगढ़िया साहितकार। ये ह सही बात आय, महाराष्ट्र के बुद्धिजीवी बहुत होसियार होथें। अब येकर कारन का हरे तउन ल सोच।'' वो ह अपन बात म वजन डार के किहिस। ''मंय ह तो नइ जानव भाऊ! तिहीं ह बता न।'' मंय अज्ञानी बन के बोलेंव।
''त सुन! महाराष्ट्र म चना बहुत खाये जाथे। उहाँ दैनिक भोजन म चना के व्यंजन अनिवार्य रूप म रहिथे। चना के जादा सेवन करे ले मनखे के बदन ह पुष्ट तो रहिबेच्च करथे बुद्धि ह घलो तेज बनथे। इही कारण हे।'' वो ह खुलासा करिस।
अब मंय सोचथों! सिरतो म छत्तीसगढ सरकार ह अघात विग्यानिक हे। छत्तीसगढिया मन के बुद्धि ल तेज करे खातिर दस रूपिया किलो म चनादार देय के निरनय ले हे। ये ह तो नोबल पुरस्कार पाय के लाइक काम हरे।
श्ोख हुसैन के ददरिया के पहिली अंतरा ह येदइसन हे -
''तरी फतोही ऊपर कुरता,
रहि-रहि के आथे तोरेच्च सुरता।''
तरी फतोही माने कनिहा म गमछा पहिरे हे अउ ऊपर म हाफ कुरता, माने बंडी। ये खांटी छत्तीसगढिया मन के तइहा जमाना के पहिरावा आय। ये ह छत्तीसगढिया मन के खास पहिचान रिहिस हे। अतकेच्च कपड़ा ल पहिर के छत्तीसगढिया मनखे अपन मयारुक के सुरता ल घेरी-बेरी करत रहंय।
कुंज बिहारी चौबे ह घलो इही बात ल लिखे हे -
''पहिरे बर दू बिता के पागी जी,
पिए ल चोंगी, धरे ल आगी जी,
खाए ल बासी, पिए ल पेज-पसिया,
करे बर दिन-रात, खेत म तपसिया।''
ये ह जुन्ना बात हरे। पहिली के किसान अउ मजदूर मन दू बिता के पागी पहिरें। जुड़-जुड़ बासी अउ पेज-पसिया ल खावंय-पियंय। रात-दिन खेत म काम करंय। फेर हाथ म आगी ल जरूर धरे रहंय। अब सब बदल गे। खान-पान, पहिरावा, रहन-सहन जम्मो नवा आ गे। एमा कोनो दुख के बात नइ हे। दुख के बात ये हरे कि जम्मो पहिचान ल फेंकिन ते फेंकिन, हाथ के आगी ल घलो फेंक दिन। कम से कम हाथ के धरे आगी (ताप, गरमी, स्वाभिमान) ल तो नइ फेंकना रिहिस। चलव, जावन दव।
श्ोख हुसैन ह कहिथे - ''रहि-रहि के आथे तोरेच्च सुरता।'' ये ह तो मया-मयारू के गोठ आय। अब मयारू कोन ह बनही जी, तहू ल तो सोचव।
अब चना के दार देवइया ह मयारू बनही। तेकरे सेती अरथ ह अब अइसन बनही - ''हे मोर राजा! (जनता) हे मोर रानी! चना ल खा के देवइया के सुरता ल राखे रहिबे। एती-वोती सुरता अउ धियान ल झन भटकाबे। छत्तीसगढिया, तंय ये झन देखबे के इहां के कतका हेक्टेयर जमीन म कारखाना ठाढ़ हो गे हे। जमीन देवइया किसान मन ल सही मुआवजा मिले हे कि नइ मिले हे? कारखाना मन म कतना छत्तीसगढिया मन ल पक्का काम मिले हे? यहू झन सोचबे कि पी. एस. सी. के परीच्छा के मामला ह हर बेर कोर्ट म काबर चल देथे? हर नौकरी के परीच्छा के सवाल ल गलत काबर सेट करे जाथे? स्कूल मन म गुरूजी मन के अड़बड़ कमी हे, फेर इंकर भरती ल पूरा-पूरा काबर नइ करे जाय? पढ़ेलिखे सिरतोन के छत्तीसगढिया बेरोजगार मन ल कतना रोजगार मिले हे? चोरीहारी, लूटपाट ह दिनोंदिन काबर बाढ़त जावत हे? ये डहर सुरता झन करबे? इंकर ऊपर सोच-विचार करना तुंहर काम नोहे। बस दू रूपिया के चाँऊर खा अउ दस रूपिया किलो के चनादार। बाकी सब सवाल ल भुला के मजा उड़ा यार।
चनादार मिलही, फेर कोन-कोन ल मिलही, अइसन चिंता झन करबे। कब मिलही तेकरो फिकर झन करबे। कइसन क्वालिटी के मिलही अउ कोन ह सप्लाई करही, अइसन बिचारे के गलती तो भूल के मत करबे। तंय तो बस लाइन लगा के अगोरा करत रह। कइसनो करके कभू मिले लगही त सेवाद ले ले के खा लेबे। खाबे अउ देवइया के सुरता ल धरे रहिबे।
श्ोख हुसैन जी! तुंहर ददरिया के सुरता मोला घेरीबेरी आथे। चनादार के संग परबुधिया ल जोड़े, ये ह मोला अघात सुहाथे। भाईजान! तोला सलाम हे! आदाब हे।
000
दादूलाल जोशी ''फरहद''
ग्राम - फरहद
पों. - सोमनी
जिला - राजनोदगाँव (छ.ग.)


text:
14 June, 2014
लोक साहित्य में लोकप्रतिरोध के स्वर’ के संदर्भ में
23 May, 2014
’लोक साहित्य म लोक प्रतिरोध के स्वर’ बर रचना आमंत्रित हे
साकेत साहित्य परिषद् सुरगी ह पीछू पंदरह बरस ले सरलग अपन सालाना कार्यक्रम म कोनों न कोनों महत्वपूर्ण विषय ल ले के विचार गोष्ठी के आयोजन करत आवत हे। निर्धारित विषय ऊपर केन्द्रित स्मारिका के प्रकाशन घला करे जाथे। विषय विशेषज्ञ के रूप म आमंत्रित विद्वान मन गोष्ठी म विचार मंथन करथें। इही सिलसिला म 23 फरवरी 2014 में गंडई पंडरिया म छत्तीसगढ़ी हाना ल ले के विचार गोष्ठी के आयोजन करे गे रिहिस। गोष्ठी म डॉ.विनय पाठक, डॉ.गोरेलाल चंदेल, डॉ.जीवन यदु, डॉ.पीसी लाल यादव, डॉ.दादूलाल जोशी जइसे विद्वान मन के अनमोल विचार सुने बर मिलिस। गोष्ठी अउ ये मौका म प्रकाशित स्मारिका के सब झन प्रशंसा करिन। आगामी गोष्ठी 22 फरवरी 2015 म प्रस्तावित हे (तिथि म बदलाव संभव हे)। परिचर्चा के विषय होही - ’लोक साहित्य म लोक प्रतिरोध के स्वर’।
छत्तीसगढ़ ह लोकसाहित्य के मामला म समृद्ध हे। विभिन्न प्रकार के लोकगीत, लोककथा, लोकगाथा, लोक परंपरा म प्रचलित प्रतीक चिह्न अउ हाना; जम्मो ह लोकसाहित्य म समाहित हे। आप सबो झन जानथव कि साहित्य ह अभिव्यक्ति के माध्यम आय। हिरदे के प्रेम-विषाद्, हर्ष-उल्लास, सुख-दुख, के अभिव्यक्ति ल तो हम साहित्य के माध्यम ले करबे करथन; येकर अलावा घला मन के सहमति-असहमति अउ वो जम्मों गोठ, जम्मों काम जउन ल हम क्रियात्मक रूप म नइ कहि सकन, नइ कर सकन, वो सब ल साहित्य के माध्यम ले कहिथन, करथन। अइसन तरह के अभिव्यक्ति करे के मामला म लोक अउ लोकसाहित्य के बराबरी कोनों साहित्य ह नइ कर सकय। लोकसाहित्य के माध्यम ले लोक ह अपन विरोध ल अतका मारक ढंग ले पन अतका सुंदर अउ कलात्मक रूप म व्यक्त करथे कि वोकर मन के भड़ास ह घला निकल जाथे अउ सुनइया ल खराब घला नइ लागय। उदाहरण बर सुवा गीत ल ले सकथन। वइसे तो सुवा गीत के माध्यम ले नारी-मन के हर्ष-उल्लास के अभिव्यक्ति घला होथे फेर ये गीत ह प्रमुख रूप ले पुरूष प्रधान समाज द्वारा नारी उत्पीड़न के विरोध म नारी-मन के सामूहिक अभिव्यक्ति के गीत आवय। एक पद देखव -
’ठाकुर पारा जाइबे तंय घुम-फिर आइबे,
तंय घुम-फिर आइबे, रे सुवा न;
कि सेठ पारा झन जाइबे,
रे सुवा न; कि सेठ पारा झन जाइबे।
सेठ टुरा हे बदन इक मोहनी,
बदन इक मोहनी, रे सुवा न,
कि कपड़ा म लेथे मोहाय।
रे सुवा न, कि कपड़ा म लेथे मोहाय।’
विचार करव, सेठ वर्ग ल शोषक वर्ग के पर्याय माने जाथे। ये पद म शोषक वर्ग के प्रतिरोध जउन कलात्मक सौन्दर्य के साथ करे गे हे वो ह कला अउ सौन्दर्य, दोनों के पराकाष्ठा नो हे? हमर लोकसाहित्य ह अइसनहे कतरो कलात्मक प्रतिरोध के स्वर ले भरे पड़े हे। एक हाना देखव - ’खेत बिगाड़े सोमना, गाँव बिगाड़े बाम्हना।’ ये ह लोक प्रतिरोध के स्वर नो हे त अउ काये? देवार मन अपन लइका-बच्चा के नाम रखथें - पुलिस, कप्तान, तहसीलदार, श्रीदेवी, आदि। सोचव, ये ह का आवय।
साकेत साहित्य परिषद् सुरगी ह अपन अगामी स्मारिका खातिर आप सब्बो विद्वान मन ले रचना भेजे के निवेदन करत हे। विषय याद रखहू - ’लोक साहित्य म लोक प्रतिरोध के स्वर’। वइसे संदर्भ तो छत्तीसगढ़ी लोकसाहित्य हे, पन भारत के दूसर क्षेत्र के लोक साहित्य के संदर्भ ल घला मान्य करे जाही। संक्षिप्त व सारगर्भित रचना केवल छत्तीसगढ़ी या हिन्दी म कृतिदेव 010 या चाणक्य फाण्ट म र्ह मेल से स्वीकार करे जाही। रचना भेजे खातिर ई मेल पता -
kubersinghsahu@gmail.com
निवेदक
कुबेर
संरक्षक, साकेत साहित्य परिषद सुरगी
जिला - राजनांदगाँव
Popular Posts
-
लाल किताब आधुनिक ज्योतिष जगत में काल सर्प के पहले सर्वाधिक चर्चित विषय रहा है, लाल किताब को भारतीय ज्योतिष का फ़ारसी भाषा में उप्लब्ध यवन ...
-
कम्यूटर में हिन्दी सक्षम करने के विभिन्न औजार हैं एवं इन पर मेरे से पूर्व मेरे हिन्दी सेवी अग्रजों नें ढेरों लेख लिखे हैं। इन सबके बाव...
-
मोबाईल की घंटी बजते ही मैंनें मोबाईल जेब से निकाली. उधर से थानेदार साहब का फोन था. 'क्या कर रहे हो' 'कुछ विशेष नहीं सर, नौकरी ...
-
यह लोककथा छत्तीसगढ़ में कही जाती है। एक राजा था। (लोक में बड़ा जमीदार भी राजा ही होता है।) नौकरों या सेवकों की नियुक्ति वह अपने शर्तों प...
-
2. हमारे विश्वास, आस्थाए और परम्पराए: कितने वैज्ञानिक, कितने अन्ध-विश्वास? -पंकज अवधिया इस सप्ताह का विषय पीलिया झाडना या उतारना ...


text:
बेटी दमाद के करनी : नान्हे कहिनी
”बरतिया किथे कईसे गउंटिया जानत हस, हमन राउत हाथ के पानी नी पीयन तेला। हमन बड़े कबीरहा हरन। हमन नई खान तोर जेवन ल। हमन छोटे नई होवन। गउंटिया हा हाथ जोर के खड़ा होगे। फेर बराती मन टस के मस नी होईन। लगिन के बेरा हा निकलत रिहिस। दमाद बाबू बराती मन ल किथे हमन धरम के रखवारी करइया कबीरपंथी हरन। फेर कबीर के बताय रद्दा ल नी जानेन।”
सहर के तीर म लगे एक ठन गाय बरहापुर रहाय। जिहां खेती किसानी ले भरपूर एक झन किसान रहाय। कतको गाड़ा के धनहा रहाय वोकर। तेकर सेती वोला गउंटिया कहाय। वोकर तिहारू नाव रहाय। जेकर दु झन बाबू अउ एक झन नोनी रहाय। नोनी अनिता ह सहर जाके अब्बड़ पढ़-लिख डरिस। येकर भाई बड़े रहाय तेकर सेती उंकर बर बिहाव होगे रहाय। नोनी भर एके झन बांचे रहाय। नोनी ह गउंटिया के दुलौरिन हरे। अतेक पढ़े-लिखे के बाद घलो अपन नौकर-चाकर मनला अनिता हा कका के सिवाय दुसर भाखा कोनो ला नी केहे हावय। वोहा गउंटिया भरके नोनी नोहे। सबो गांव भर के नोनी हरे। गउंटिया हा अपन सबो कोराबार ल लईका मन के हिल्ले लगाय बर सोचत हाबे। फेर पहिली बेटी के हाड़ म हरदी लग जाय कहिके संसो जादा हे।
घर के गाय गरू, गोबर-माटी, पानी कांजी दवा दारु के बूता घर अमरु पहाटिया कहात लागे कोनो बूता बर कभू तियारे ल नी लगे। घर जादा संसो अपन मालिक के कारज म रहाय। अउ जतका मजा काकरो घर सउंजिया चरवाहा म नी मिलिस। वोकर ले जादा मजा कइही अमरु पहाटिया ल मिलत हे। सादा खानपान अउ सादा विचार रखनेवाला कबीर पंथ गउंटिया के मन म अपन बेटी ल घलो अपन पंथ म बिहाय के सोचत रिहिस। थोरिक दिन म गउंटिया के सोचे मुताबिक बने असन दमाद घलो मिलगे। दमाद ह सहर के बड़े जान ऑफिस म बहुत बड़े ऑफिसर हावे।
कोरी-कोरी रुपिया तनखा म झोंकथे। फेर देखे म घलो कतेक सिधवा रहाय। वोला देखके कोने नी कहाय अतेक बड़ नौकरी-चाकरी वाला होही कहिके। जईसने ससुर वईसने बेटी-दमाद। राम जानकी के जोड़ी बने फबत हावे। गांव भर उछल मंगल मनात हे। पहाटिया घलो घर-द्वार ल लिपे-पोते ल धरलिस। सबो डहान तियारी चलत हे। पहाटिया के मया नोनी बर अब्बड़ हे। आघु-आघु ले सबो काम बूता ल करत हे। जईसे वोकरे नोनी के बिदा होवैय्या हे। नोनी ह पहाटिया ल घलो कका सिवाय दूसर भाखा नी केहे हे। येकरे सेती अनिता के लईकपन ह पहाटिया के आंखी म झूलत हे। तरी-तरी आंखी के आंसू ह बोहात हे। अउ ऊपर ले बेटी के अपन घर जायके खुसी के आंसू ह छलकत हे। बिहाव के लगिन धरागे सगा-सोदर आय के बेरा होगे। सबो अपन काम बूता म लगे हे। बिहाव के दिन तेल-हरदी चढ़त हे। घर ह मनसे ले सईमों-सईमो करत हे। बिहनिया ले बराती मन आहीं तिंकर बेवस्था म कोनो कमी झन होवय तेकर जोरा होवत हे। गउंटिया ल फिफियानी बरोबर लगत हे।
पहाती बेरा, बरतिया मन तरिया पार म आगे। बड़े जोर-सोर ले परघा के बराती मन ला लाय गिस। बड़ आदर सनमान संग पंगत बईठारे गिस। पहाटिया खाए-पिए ल तियाग के मरो जियो पानी ला डोहारत रिहिस। पहाटनिन ह पंगत बर जेवन के बेवस्था करत रिहिस। बराती मन के नजर पहाटिया ऊपर परिस। न तुरते गउंटिया ल हुत करईन। गउंटिया सबो बूता ल तिरिया के धरा-पसरा बरतिया मन कर अईस। बरतिया किथे कईसे गउंटिया जानत हस हमन राउत हाथ के पानी नी पीयन तेला हमन बड़े कबरहा हरन हमन नई खान तोर जेवन ल हमन छोटे नई होवन। एक टेम नी खाबो ते लांघन नी मर जान। गउंटिया हा हाथ जोर के खड़ा होगे। फेर बराती मन टस ले मस नी होईन। ये गोठ ल गउंटिया के होवैय्या दमा द अऊ बेटी मन देखत-सुनत रिहिन। लगिन के बेरा ह निकलत रिहिस। दमांद बाबू-बराती मन ल घलो हमन धरम के रखवारी करैय्या कबीरपंथी हरन। फेर कबीर के बताय रद्दा ला नी जानेन। जानतेन त अईसे नी होतीस। कबीर साहेब तो अपन जीवन ल ऊंच-नीच जात-पात ल मेटाय बर जतका होईस वोतका करिस तेकरे सेती नाव कर्इिस। बराती मन ला चेतात किहिस तुमन ल काय करना हे तेला सोच लेवव। येती अपन बिहाव के फेरा के तियारी करके फेरा होगे। बराती मन देखते रहिगे। दमाद बेटी ला पहाटिया असीस दिस। येती थाना कछेरी म रिपोट होगे। गांव म पंचईत, पुलिस, दरोगा, समाज के मनखे जुरियागे। सबो मन दमाद बेटी के करनी के सराहना करिन। बराती मन के मुहू करिया होगे। अउ वो दिन ले अपन करनी के पछतावा आज तक ले वोमन करत हें। येती गांव म वो दिन ऊंच-नीच, छोटे-बड़े भेदभाव के मनसे ल बांटे के बनत रद्दा हा सबर दिन बर मुंदागे।
दीनदयाल साहू
प्लाट न. 429, मॉडल टाउन
नेहरूनगर भिलाई
आरंभ म पढ़व :-
कोया पाड : बस्तर बैंड
गांव के महमहई फरा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in कहिनी
and tagged Deen Dayal Sahu
. Bookmark the permalink
.